PRU15: Senarai calon Perikatan Nasional di Kelantan
Oleh MUHAMMAD AYMAN GHAFFA

2 November 2022, 11:15 pm
KOTA BHARU – Perikatan Nasional (PN) mengumumkan calon gabungan itu yang akan bertanding di Kelantan pada Pilihan Raya Umum Ke-15 (PRU15) di Dataran Warisan, Stadium Sultan Muhammad IV di sini sebentar tadi.
Senarai calon-calon adalah seperti berikut:
P.019  TUMPAT – Datuk Mumtaz Md. Nawi (Pas)
P.020  PENGKALAN CHEPA – Datuk Ahmad Marzuk Shaary (Pas)
P.021  KOTA BHARU – Datuk Seri Takiyuddin Hassan (Pas)
P.022  PASIR MAS – Ahmad Fadhli Shaary (Pas)

P.023  RANTAU PANJANG – Datuk Siti Zailah Mohd. Yusoff (Pas)
P.024  KUBANG KERIAN – Datuk Seri Tuan Ibrahim Tuan Man (Pas)
P.025  BACHOK – Mohd. Syahir Che Sulaiman (Pas)
P.026  KETEREH – Mejar Jeneral (B) Datuk Khlir Mohd. Nor (Bersatu)
P.027  TANAH MERAH – Datuk Seri Ikmal Hisyam Abdul Aziz (Bersatu)
P.028  PASIR PUTEH – Datuk Dr. Nik Muhammad Zawawi Salleh (Pas)
P.029  MACHANG – Wan Ahmad Fasyhal Wan Kamal (Bersatu)
P.030  JELI –  Zahari Kechik (Bersatu)
P.031  KUALA KRAI – Abdul Latiff Abdul Rahman (Pas)
P.032  GUA MUSANG – Datuk Mohd. Azizi Abu Naim (Bersatu)


PRU15: Senarai calon Pakatan Harapan di Selangor
Oleh MOHD YUNUS YAKKUB

2 November 2022, 11:52 pm
SHAH ALAM – Hanya lima penyandang kerusi Parlimen dikekalkan dengan 17 lagi muka baharu bagi calon Pakatan Harapan (PH) Selangor pada Pilihan Raya Umum ke-15 (PRU15).
Senarai calon-calon adalah seperti berikut:
P092 SABAK BERNAM – Shamsul Maarif Ismail (Amanah)
P093 SUNGAI BESAR – Saipolyazan Mat Yusop (PKR)
P094 HULU SELANGOR – Dr. Sathia Prakash Nadarajan (PKR)
P095 TANJONG KARANG – Siti Rahaya Baharin (Muda)

P096 KUALA SELANGOR – Datuk Seri Dr. Dzulkefly Ahmad (Amanah)
P097 SELAYANG – William Leong (PKR)
P098 GOMBAK – Datuk Seri Amirudin Shari (PKR)
P099 AMPANG – Rodziah Ismail (PKR)
P100 PANDAN – Rafizi Ramli (PKR)
P101 HULU LANGAT – Mohd. Sany Hamzan (Amanah)
P102 BANGI – Syahredzan Johan (DAP)
P103 PUCHONG – Yeo Bee Yin (DAP)
P104 SUBANG – Wong Chen (PKR)
P105 PETALING JAYA – Lee Chean Chung (PKR)
P106 DAMANSARA – Gobind Singh Deo (DAP)
P107 SUNGAI BULOH – Datuk R. Ramanan (PKR)
P108 SHAH ALAM – Azli Yusof (Amanah)
P109 KAPAR – Datuk Abdullah Sani Abdul Hamid (PKR)
P110 KLANG – V. Ganabatirau (DAP)
P111 KOTA RAJA – Mohamad Sabu (Amanah)
P112 KUALA LANGAT – G. Manivanan (PKR)
P113 SEPANG – Raj Munni @ Aiman Athirah (Amanah)


Nissan Fairlady 350z dilelong RM35,600
Oleh AZMI NORDIN

2 November 2022, 9:44 pm
KUALA LUMPUR -Nissan Fairlady 350Z antara kenderaan yang dilelong Jabatan Pengankutan Jalan (JPJ) Kuala Lumpur dalam Lelongan Awam Kenderaan Sita Siri Dua tahun 2022 di Dewan Merpati JPJ WPKL, hari ini.
Dalam majlis berkenaan, sebanyak 49 kenderaan telah berjaya dilelongkan dan mendapat kutipan keseluruhan sebanyak RM 285,750.
Pengarah JPJ Kuala Lumpur, Mohd Zaki Ismail berkata, lelongan siri satu Mac lalu berjaya mengutip RM385,246 terdiri daripada 91 buah kenderaan boleh dilesenkan dan enam buah kenderaan tidak boleh dilesenkan.
Jelasnya, lelongan kenderaan sita kali ini melibatkan sebanyak 29 kenderaan boleh dilesenkan dan 20 kenderaan lagi jenis tidak boleh dilesenkan.
“Lelongan kali ini, bagi kategori jenis kenderaan yang tidak boleh dilesenkan, sebuah lori dibida dengan harga tertinggi sebanyak RM17,100.
“Bagi kategori kenderaan yang boleh dilesenkan, sebuah kereta jenis Nissan Fairlady 350Z dibida dengan pada harga tertinggi sebanyak RM35,600,” katanya dalam kenyataan hari ini.

Menurut Mohd Zaki, Sebanyak RM680,996 berjaya dikutip hasil keseluruhan majlis Lelongan Awam Kenderaan Sita Siri Satu dan Dua tahun ini.
Jelasnya, hanya peserta-peserta yang telah membeli Dokumen Penjualan Lelong dan mendatangani perakuan menyertai lelongan sahaja yang dibenarkan mengambil bahagian dalam penjualan lelong tersebut.
“Pembida yang menawarkan harga yang tertinggi adalah pembida yang berjaya dan harga kenderaan adalah tertakluk kepada harga minimum yang ditentukan.
“JPJ juga berhak menarik balik kenderaan tersebut jika pihaknya tidak berpuas hati atas harga yang ditawarkan atau harga tidak mencapai harga minimum yang ditentukan,” katanya. -KOSMO! ONLINE


PRU15: Senarai penuh calon Gabungan Rakyat Sabah
Oleh IVAN AMIRUL

2 November 2022, 10:19 pm
KOTA KINABALU – Pilihan Raya Umum ke-15 (PRU15) bakal menyaksikan Pengerusi Barisan Nasional (BN) Sabah, Datuk Seri Bung Moktar Radin yang kembali mempartahankan kerusi ‘keramatnya’ di Parlimen Kinabatangan.
Senarai calon-calon adalah seperti berikut:
P.167 KUDAT – Datuk Seri Ruddy Awah (GRS)
P.168 KOTA MARUDU – Datuk Seri Dr Maximus Ongkili (GRS)
P.169 KOTA BELUD – Datuk Seri Abdul Rahman Dahlan (BN)
P.170 TUARAN – Datuk Joniston Bangkuai (GRS)

P.171 SEPANGGAR – Datuk Yakub Khan (BN)
P.172 KOTA KINABALU – Yee Tsai Yew (GRS)
P.173 PUTATAN – Datuk Ir Shahelmey Yahya (BN)
P.174 PENAMPANG – Kenny Chua (GRS)
P.175 PAPAR – Datuk Armizan Mohd Ali (GRS)
P.176 KIMANIS – Datuk Mohamad Alamin (BN)
P.177 BEAUFORT – Datuk Siti Aminah Aching (BN)
P.179 SIPITANG – Mathali Mucah (GRS)
P.179 RANAU – Datuk Jonathan Yasin (GRS)
P.180 KENINGAU – Datuk Dr Jeffrey Kitingan (GRS)
P.181 TENOM – Jamawi Jaafar (BN)
P.182 PENSIANGAN – Datuk Arthur Joseph Kurup (BN)
P.183 BELURAN – belum diputuskan
P.184 LIBARAN – Datuk Suhaimi Nasir (BN)
P.185 BATU SAPI – Khairul Firdaus Akhbar Khan (GRS)
P.186 SANDAKAN – Lau Chi Keong (GRS)
P.187 KINABATANGAN – Datuk Seri Bung Moktar Radin (BN)
P.188 LAHAD DATU – Datin Maizatul Akmam Alawi (BN)
P.189 SEMPORNA – Nikson Abdul Habi (GRS)
P.190 TAWAU – Loh Su Fui (GRS)
P.191 KALABAKAN – Abd. Aziz Mohd. Ibno (BN)


PRU15: Nama Nik Abduh, Che Abdullah sah digugurkan PN Kelantan
Oleh MUHAMMAD AYMAN GHAFFA

2 November 2022, 11:25 pm
KOTA BHARU – Pas menggugurkan dua nama penyandang ahli Parlimen di Kelantan iaitu Datuk Che Abdullah Mat Nawi dan Nik Mohamad Abduh Nik Abdul Aziz pada Pilihan Raya Umum ke-15 (PRU15).
Perkara itu disahkan oleh Pengerusi Perikatan Nasional (PN) Kelantan, Datuk Ahmad Yakob dalam Majlis Pengisytiharan Calon PRU15 PN Negeri Kelantan di Dataran Warisan, Stadium Sultan Muhammad IV di sini sebentar tadi.
Beliau mengumumkan Pengerusi Jawatankuasa Pembangunan Wanita, Keluarga dan Kebajikan Negeri Kelantan, Datuk Mumtaz Md. Nawi dicalonkan bagi Parlimen Tumpat menggantikan Che Abdullah.
Menurutnya, penyandang ahli Parlimen Bachok, Nik Mohamad Abduh pula digantikan dengan Penolong Setiausaha Agung Pas, Mohd. Syahir Che Sulaiman.
Pada Pilihan Raya Umum ke-14 (PRU14), Che Abdullah menewaskan calon Barisan Nasional (BN) iaitu Datuk Wan Johani Wan Hussin dan Pakatan Harapan (PH), Datuk Nordin Salleh dengan majoriti 17,500 undi.
Bagi Parlimen Bachok, Nik Mohamad Abduh pula menang dengan majoriti 3,292 undi mengalahkan calon BN, Datuk Dr. Awang Adek Hussin dan Mohd Zulkifli Zakaria daripada PH. – KOSMO! ONLINE


PRU15: Surat akujanji angkat Ahmad Zahid jadi PM palsu
Oleh KHAIRUL MOHD. ALI

2 November 2022, 11:21 pm
ISKANDAR PUTERI – Setiausaha Agung UMNO, Datuk Seri Ahmad Maslan menafikan kewujudan beberapa syarat akujanji yang memaksa semua calon Parlimen parti berkenaan untuk mengangkat Datuk Seri Dr. Ahmad Zahid Hamidi sebagai Perdana Menteri (PM)
Sebaliknya, penyandang kerusi Parlimen Pontian itu memberitahu, kewujudan surat akujanji yang ada hanyalah bertujuan untuk memastikan kesetiaan semua calon kepada parti.
Beliau turut menafikan kewujudan syarat akujanji yang mahu kerajaan pusat menggugurkan sebarang kes mahkamah melibatkan kepimpinan tertinggi parti.
“Tak betul tak betul, tidak ada langsung perkataan seperti itu, itu fitnah, tiada tiada. Apa yang ada hendaklah taat setia kepada parti, tiada sebut perkara-perkara itu,” tegasnya.
Beliau berkata demikian ketika menjawab soalan pemberita berhubung penularan satu surat akujanji yang memaksa calon-calon UMNO untuk mengangkat Ahmad Zahid sebagai Perdana Menteri.
Antara syarat lain termasuklah perlu menyokong pengguguran kes mahkamah membabitkan kepimpinan tertinggi parti dan memberikan jawatan kabinet utama kepada calon UMNO dan Barisan Nasional (BN).

Ahmad bagaimana mengakui kewujudan surat akujanji yang meminta kesemua calon-calon parti berkenaan memberikan keseronokan tidak berbelah bahagi kepada parti sekiranya diberi mandat.
“Saya nak sebutkan bahawa semua calon yang bertanding di Pilihan Raya Negeri (PRN) Sabah, Melaka dan Johor sebelum ini ada menandatangani surat akujanji, dan untuk PRU ini juga mereka (calon) tandatangan.
“Ia bukan jadi suatu masalah kerana ia bertujuan untuk kukuhkan kedudukan parti, sebab itu antaranya kita dapat melihat tiada lagi mana-mana calon menang yang melompat parti.
“Perkara itu (tandatangan surat akujanji) itu penting, dan kita telah lakukan,” jelasnya.
Terdahulu, Ahmad menghadiri Majlis Pelancaran Jentera BN Johor bagi PRU-15 yang diadakan di Pusat Sukan EduCity, di sini hari ini.-KOSMO! ONLINE


PRU15: Bung Moktar pertahan kubu keramat di Kinabatangan
Oleh IVAN AMIRUL

2 November 2022, 8:18 pm
KOTA KINABALU – Pilihan Raya Umum Ke-15 (PRU-15) bakal menyaksikan Pengerusi Barisan Nasional (BN) Sabah, Datuk Seri Bung Moktar Radin mempertahankan kerusi ‘keramatnya’ di Parlimen Kinabatangan.
Pengumuman berkenaan dibuat beliau ketika mengumumkan senarai nama calon BN Sabah termasuk dirinya pada Majlis Pengumuman Calon PRU-15 GRS-BN hari ini.
Bung Moktar yang juga Timbalan Ketua Menteri Sabah sebelum ini berjaya mempertahankan kerusi kawasan parlimen berkenaan sejak tahun 1999.
Selain Bung Moktar, 10 calon BN lain yang bakal bertanding dalam PRU-15 ialah Datuk Seri Abdul Rahman Dahlan (Kota Belud), Datuk Yakub Khan (Sepanggar), Datuk Ir Shahelmey Yahya (Putatan), Datuk Siti Aminah Aching (Beaufort), Datuk Arthur Joseph Kurup (Pensiangan), Datuk Mohamad Alamin (Kimanis), Datuk Suhaimi Nasir (Libaran), Datin Maizatul Akmam Alwi (Lahad Datu), Jamawi Jaafar (Tenom) dan Aslam Fadli Samsul Alang (Kalabakan).
Dalam pengumuman sama, turut diumumkan nama calon bagi Dewan Undangan Negeri (DUN) Bugaya yang bakal ditandingi calon BN, Abdul Aziz Mohd Ibno.
Sementara itu, Gabungan Rakyat Sabah (GRS) yang diumumkan oleh pengerusinya, Datuk Hajiji Noor bakal berentap di 13 kerusi parlimen.

Semua kawasan terbabit diwakili calon daripada Parti Pribumi Bersatu Malaysia (Bersatu), Parti Solidariti Tanah Airku (STAR), Parti Bersatu Sabah (PBS) dan Parti Maju Sabah (SAPP).
BERSATU diwakili enam calon iaitu Khairul Firdaus Akbar Khan (Batu Sapi), Datuk Ruddy Awah (Kudat), Datuk Armizan Mohd Ali (Papar), Datuk Matbali Musa (Sipitang), Datuk Jonathan Yasin (Ranau) dan Nixon Abdul Habi (Semporna).
GRS juga mengetengahkan empat calon PBS seperti Datuk Seri Maximus Ongkili (Kota Marudu), Datuk Joniston Bangkuai (Tuaran), Yee Tsai Yiew (Kota Kinabalu) dan Lo Su Fui (Tawau).
Selain itu, turut dicalonkan dua calon STAR untuk Parlimen Keningau serta Penampang yang masing-masing diwakili Datuk Seri Jeffrey Kitingan (Keningau) dan Kenny Chua (Penampang) selain satu calon daripada SAPP iaitu Thomas Lau Chee Keong (Sandakan).
Dalam pada itu, satu lagi kerusi parlimen iaitu Beluran masih dalam perbincangan. – KOSMO! ONLINE


Korea Utara lancar misil paling hampir dengan Korea Selatan
Oleh KOSMO!

2 November 2022, 8:30 pm
SEOUL – Korea Utara melancarkan lebih 10 peluru berpandu hari ini, termasuk satu yang jatuh pada jarak amat hampir dengan perairan Korea Selatan, membuatkan Presiden Yoon Suk-yeol mendakwanya sebagai ‘satu pencerobohan wilayah yang menyeluruh’.
Sebuah peluru berpandu balistik jarak dekat dilancarkan melintasi sempadan de facto antara kedua-dua negara yang digelar Garisan Had Utara (NLL), menyebabkan amaran dikeluarkan untuk penduduk di pulau Ulleungdo bagi mencari perlindungan.
Menurut tentera, insiden peluru berpandu Pyongyang yang mendarat begitu dekat dengan perairan wilayah Korea Selatan itu berlaku kali pertama sejak Semenanjung Korea terbahagi dua semasa akhir permusuhan Perang Korea pada 1953.
“Suk-yeol hari ini menegaskan bahawa provokasi dilakukan Korea Utara adalah pencerobohan wilayah yang menyeluruh apabila peluru berpandunya melintasi NLL buat kali pertama sejak pembahagian itu,” kata Pejabat Presiden dalam satu kenyataan.
Peluru berpandu tersebut dikatakan mendarat di perairan yang terletak hanya 57 kilometer di bahagian timur tanah besar Korea Selatan, kata tentera.
Tentera turut mengeluarkan kenyataan yang menggambarkan pelancaran misil berhampiran perairan itu sebagai ‘sangat jarang dan tidak boleh bertolak ansur’.

Amaran udara semalam dikeluarkan untuk Pulau Ulleungdo yang disiarkan di stesen televisyen nasional dengan mengarahkan penduduk untuk berpindah ke tempat perlindungan bawah tanah terdekat.
Ketua Staf Bersama Korea Selatan pada awalnya berkata, ia mengesan pelancaran tiga peluru berpandu balistik jarak dekat sebelum mengumumkan bahawa Pyongyang telah melancarkan sekurang-kurangnya 10 peluru berpandu pelbagai jenis ke arah timur dan barat.
Susulan insiden tersebut, Suk-yeol mengadakan mesyuarat Majlis Keselamatan Negara berhubung pelancaran itu, mengarahkan langkah pantas dan tegas supaya provokasi Korea Utara dapat ‘membayar harga yang sepatutnya’. – AFP


Ibu bapa sporting iklan cari menantu
Oleh MUHAMMAD HAIKAL RAMLI

2 November 2022, 8:04 pm
PETALING JAYA – Telatah sepasang suami isteri yang memegang telefon yang terpapar tulisan ‘mencari calon menantu’ di istiadat Konvokesyen anak perempuan mereka telah meraih perhatian orang ramai.
Video yang dimuat naik oleh pengguna TikTok @nurulmohdshah_ yang juga menantu kepada pasangan suami isteri tersebut menyaksikan aksi ceria ibu dan bapa mentuanya yang sedang mencari calon menantu di istiadat Konvokesyen Institut Latihan Kementerian Kesihatan Malaysia.
Video tersebut kemudiannya tular di media sosial sehingga meraih lebih 300,000 tontonan dan 36,100 tanda suka dengan 858 perkongsian.
Susulan itu, perkongsian video tersebut telah menerima pelbagai respon dan reaksi daripada netizen yang rata-ratanya terhibur dengan perkongsian tersebut.
“Amboi pakcik dan makcik, senang betul cari menantu, dekat sesi konvokesyen sahaja dia cari,” tulis seorang netizen.
“Ingat orang yang hendak konvokesyen sahaja kena bersiap sedia?. Emak dengan ayah pun kena bersedia mana tahu dapat berkenalan terus dengan besan,” komen seorang netizen lagi.

“Mantap makcik, dah susah sangat nak cari menantu terus dia carikan untuk anaknya, dah tentu-tentulah semua ‘educated’ kat situ, pakej jumpa besan terus, bijak sungguh makcik ni,” tulis seorang netizen yang lainnya.
Di samping itu, terdapat juga netizen yang menawarkan diri mereka sebagai calon menantu di ruangan komen.
“Kalau tak jumpa lagi, saya masih solo, kelulusan jurutera tapi kerja biasa-biasa sahaja, harap makcik terima,” komen netizen itu.
“Assalamualaikum, ibu ayah sihat ke tu? Saya pun sedang mencari calon mertua ni,” komen seorang lagi pengguna media sosial. – KOSMO! ONLINE


PRU15: PN sedia terima pemimpin BN digugurkan
Oleh NOOR HAYATI MAMAT

2 November 2022, 8:53 pm
HULU TERENGGANU – Perikatan Nasional (PN) bersedia menerima mana-mana pemimpin Barisan Nasional (BN) yang digugurkan sebagai calon pada Pilihan Raya Umum ke-15 (PRU15).
Pengerusi PN, Tan Sri Muhyiddin Yassin berkata, sejak dahulu, sesiapa sahaja diterima asalkan memahami dasar gagasan tersebut.
“Dasar PN, sesiapa hendak menjadi ahli, kita tidak pernah halang atau sekat. Terpulang kepada hak masing-masing.
“Begitupun kalau mahu menjadi calon (PRU15) itu hal lain kerana kerusi-kerusi PN sudah dimuktamadkan semalam,” katanya ketika ditemui di sini hari ini.
Muhyiddin bagaimanapun menyerahkan kepada kepimpinan PN negeri sekiranya terdapat mana-mana pemimpin BN berminat untuk menyertai gagasan berkenaan.
Dalam pada itu, beliau mengakui terkejut dengan pengguguran agak ramai pemimpin berpengalaman BN sebagai calon PRU15 seperti Tan Sri Anuar Musa, Datuk Seri Shahidan Kassim dan Tan Sri Noh Omar.

“Bukan sahaja orang UMNO (BN) gempar malah orang lain juga tetapi saya tidak mahu komen banyak,” katanya. – KOSMO! ONLINE


Anak derhaka tumbuk, pijak dada ibu kandung
Oleh AZMI NORDIN

2 November 2022, 9:40 pm
PETALING JAYA – Perbuatan seorang anak yang menumbuk muka dan memijak dada ibunya sehingga cedera akhirnya berbalas apabila dia ditahan di kawasan Kampung Lindungan, disini, semalam.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, kelmarin, mangsa yang juga ibu kepada suspek telah tampil membuat laporan polis berkenaan kejadian itu.
Jelasnya, mangsa berusia 44 tahun itu telah dicederakan anak lelakinya pada Jumaat lepas akibat mangsa didakwa tidak mengemas rumah kediaman mereka di Sungai Way, di sini.
“Ketika kejadian, suspek bertindak mengunci pintu rumah lalu membaling barang perhiasan rumah ke arah mangsa.
“Selepas itu, suspek bertindak menumbuk muka dan memijak badan di bahagian dada kiri mangsa,” katanya dalam kenyataan hari ini.
Dalam pada itu, mangsa turut menyatakan ini bukan kali pertama dirinya dipukul suspek sehingga cedera.

Menurut Fakhruddin, suspek berusia 19 tahun itu ditahan semalam dan semakan mendapati dirinya mempunyai satu rekod lampau jenayah.
Katanya, saringan dadah terhadap suspek didapati negatif dadah.
“Suspek telah dibawa ke Mahkamah Petaling Jaya dan telah dibenarkan suspek ditahan reman sehingga Sabtu depan untuk siasatan lanjut.
“Ekoran kejadian itu, kes disiasat dibawah Seksyen 324 Kanun Keseksaan,” katanya. -KOSMO! ONLINE.


PRU15: Rafizi calon pertama isytihar harta hampir RM20 juta
Oleh KOSMO!

2 November 2022, 9:36 pm
PETALING JAYA – Calon Pakatan Harapan (PH) bagi Parlimen Pandan dikatakan menjadi individu perta tampil mengisytiharkan hartanya dengan nilai keseluruhan sebanyak RM18.85 juta.
Rafizi yang juga Timbalan Presiden PKR berkata, akuan bersumpah itu dibuat sejajar dengan syarat yang ditetapkan oleh parti itu sebagai calon bertanding di bawah tiket PKR.
Jelasnya, pengisytiharan harta dibuat mengikut Akta Akuan Berkanun 1960.
Menurut Rafizi lagi, kebanyakan hartanya diperoleh daripada pelaburan saham dalam Invoke Sdn. Bhd., syarikat tinjauan awam yang diasaskannya.
Jumlah itu, termasuk pelaburan dalam Boustead Holdings Berhad milik Lembaga Tabung Angkatan Tentera (LTAT) dan polisi insuran di Prudental.
Bagaimanapun jumlah ini sangat sedikit berbanding pelaburan di Invoke. Jumlah keseluruhan pelaburannya ialah RM16.74 juta.

Turut disenaraikan aset lain simpanan tunai RM1.17 juta, dua buah hartanah di Bukit Antarabangsa, Selangor bernilai RM1.6 juta, dua buah kenderaan bernilai RM110,00 serta pendapatan bulanan sebanyak RM23,500.
“Saya adalah antara ahli parlimen yang pertama yang mengisytiharkan harta secara terperinci (sejak 2016).
“Sekretariat Jabatan Pilihanraya (JPRP) kini sedang mengumpulkan akuan-akuan bersumpah pengisytiharan harta yang akan dipaparkan di laman www.calonkeadilan.org bermula esok, ” ujarnya dalam satu kenyataan di sini hari ini.
Mengulas lanjut, Rafizi berkata, sebagai Pengarah Pilihanraya, biarlah saya menjadi calon pertama PKR yang mengisytiharkan harta.
“Mohon sebarkan kepada semua kerana saya tidak ada apa-apa yang hendak disembunyikan. Kita tunggu pengisytiharan harta calon-calon dari BN dan PN pula selepas ini, ” katanya. – KOSMO! ONLINE


Putus cinta, gadis maut terjun tingkat 5
Oleh KHAIRUL MOHD. ALI

2 November 2022, 8:26 pm
ISKANDAR PUTERI – Akibat tidak tertanggung sakitnya putus cinta, seorang gadis maut selepas terjun daripada tingkat lima dalam kejadian di Flat Blok F, Taman Pulai Utama, di sini semalam.
Ketua Polis Daerah Iskandar Puteri, Assisten Komisoner Rahmat Ariffin berkata, kejadian pada pukul 5.45 petang itu melibatkan mangsa seorang gadis berusia 17 tahun.
“Gadis berkenaan ditemui dalam keadaan tidak sedarkan diri di tingkat bawah blok perumahan tersebut, manakala seorang saksi memberitahu dia melihat gadis berkenaan `bermain’ telefon di tingkat lima.
“Tidak lama kemudian, saksi terdengar bunyi sesuatu terjatuh sebelum mendapati gadis berkenaan sudah terbaring di atas lantai, saksi kemudiannya memanggil polis,” katanya dalam satu kenyataan di sini hari ini.
Tambah Rahmat, siasatan lanjut mendapati punca remaja itu terjun bangunan kerana bergaduh dengan teman lelakinya yang mahu memutuskan hubungan cinta mereka.
“Difahamkan, sebelum kejadian tersebut, gadis itu cuba menghubungi bekas teman lelakinya namun tidak dijawab.

“Pemerhatian awal terhadap tubuh mangsa mendapati terdapat kecederaan parah di bahagian kepala akibat terhentak ke lantai simen daripada ketinggian,” ujarnya.
Tambah beliau, kes tersebut diklasifikasikan sebagai mati mengejut (SDR).- KOSMO! ONLINE


[VIDEO] Remaja dibelasah 10 lelaki kerana wanita asing
Oleh KHAIRUL MOHD. ALI

2 November 2022, 9:00 pm
JOHOR BAHRU – Seorang remaja cedera diserang sekumpulan lelaki berhampiran sebuah restoran di pusat bandar raya ini, awal pagi hari ini dipercayai berpunca daripada seorang wanita.
Ketua Polis Daerah Johor Bahru Selatan, Asisten Komisioner Raub Selamat berkata, kejadian berkenaan dilaporkan berlaku pada pukul 5.15 pagi.
“Mangsa yang berusia 19 tahun memberitahu, dia berkenalan dengan seorang wanita warga asing melalui laman sosial, sebelum mereka berjanji untuk bertemu di sebuah restoran di kawasan berkenaan.
“Ketika sedang minum, mangsa didatangi empat lelaki yang bertanyakan bagaimana dia berkenalan dengan wanita tersebut. Tidak lama kemudiannya mangsa dipukul oleh mereka.
“Mangsa bertindak melarikan diri di kawasan berhampiran sebelum dikejar oleh enam lagi lelaki, sehingga akhirnya dia dibelasah sekumpulan 10 lelaki terbabit,” katanya ketika dihubungi pemberita di sini hari ini.
Tambah beliau, mangsa kemudiannya diberikan rawatan sebagai pesakit luar di Hospital Sultanah Aminah (HSA) Johor Bahru.

“Polis akan menjalankan siasatan berhubung kejadian tersebut mengikut Seksyen 148 Kanun Keseksaan kerana merusuh,” jelasnya.
Sementara itu, beberapa rakaman video tular memaparkan seorang lelaki dipukul sekumpulan individu berhampiran sebuah restoran di pusat bandar raya Johor Bahru.
Rakaman video turut menunjukkan lelaki berkenaan mengalami kecederaan dibahagian muka, kepala dan badannya. Mangsa turut dipukul menggunakan kon.-KOSMO! ONLINE


Korek hidung tingkat risiko nyanyuk
Oleh KOSMO!

2 November 2022, 9:00 pm
CANBERRA – Satu kajian baharu yang dijalankan di Australia mendapati bahawa perbuatan mengorek hidung boleh meningkatkan risiko nyanyuk ke atas manusia, lapor akhbar Daily Star semalam.
Kajian yang dijalankan Universiti Griffith itu mendedahkan bahawa perbuatan mengorek hidung boleh menyebabkan jangkitan bakteria meresap ke dalam darah dan terus bergerak ke otak.
Mekanisme untuk menghalang bakteria daripada memasuki otak seperti bulu dan lendir di dalam hidung berfungsi sebagai penghalang semula jadi.
Justeru, apabila seseorang mengorek hidung, mereka didapati mengeluarkan beberapa mekanisme pertahanan semula jadi tersebut.
Penyelidik melihat apa yang berlaku apabila saraf yang menghubungkan hidung ke otak terdedah kepada Chlamydia pneumoniae, sejenis pepijat yang biasanya tidak berbahaya yang menyebabkan masalah sinus.
Kajian yang menggunakan tikus itu mendapati paras bakteria dalam otak boleh dikesan dalam masa 72 jam dan dalam masa sebulan, tikus membina gumpalan plak protein yang dikaitkan dengan Alzheimer.

“Kami adalah orang pertama yang menunjukkan bahawa Chlamydia pneumoniae boleh merebak terus ke hidung dan otak di mana ia boleh mencetuskan patologi yang kelihatan seperti penyakit Alzheimer.
“Kami melihat perkara ini berlaku dalam model tikus dan buktinya berpotensi menakutkan manusia juga,” kata penulis utama kajian, Profesor James St John.
John berkata, pasukannya perlu melakukan kajian itu pada manusia dan mengesahkan sama ada laluan yang sama beroperasi dengan cara yang sama. – Agensi


Dua anggota polis cedera diserang lelaki mabuk
Oleh MOHD YUNUS YAKKUB

2 November 2022, 8:14 pm
KLANG – Dua anggota unit kereta peronda polis (MPV) cedera selepas diserang menggunakan batu oleh lelaki mabuk dalam kejadian di Batu 4, Jalan Kapar di sini awal pagi tadi.
Kedua-dua anggota tersebut berusia 30 dan 50an dengan salah seorang daripadanya menerima enam jahitan susulan kecederaan ketika bergelut menangkap suspek lelaki warga Sri Lanka berusia 36 tahun.
Ketua Polis Daerah Klang Utara, Asisten Komisioner S. Vijaya Rao berkata, pihaknya menerima panggilan kecemasan kira-kira pukul 2.04 pagi daripada seorang lelaki memaklumkan terdapat seorang individu tidak dikenali telah menceroboh kawasan rumahnya.
Katanya, unit MPV kemudiannya telah diarahkan ke lokasi kejadian dan mendapati suspek lelaki itu berada di dalam rumah pengadu.
“Suspek telah bertindak agresif ketika tangkapan dilakukan selain menyerang dua anggota polis tersebut menggunakan batu.
“Seorang anggota polis lebam di kepala, manakala seorang lagi menerima enam jahitan di kepala akibat daripada pergelutan dengan suspek,” katanya dalam kenyataan hari ini.

Beliau menambah, suspek yang kemudiannya berjaya ditangkap merupakan warga Sri Lanka dengan lelaki itu berada di bawah pengaruh alkohol.
Vijaya menjelaskan semasa tangkapan dilakukan didapati suspek tidak mempunyai sebarang dokumen perjalanan diri.
“Ujian air kencing mendapati suspek negatif dadah.
“Kes disiasat mengikut Seksyen 353 dan 488 Kanun Keseksaan,” katanya.  – KOSMO! ONLINE


PRU15: Isu calon BN Kuala Nerus akan diselesaikan segera
Oleh NIK NUR IZZATUL HAZWANI NIK ADNAN

2 November 2022, 7:35 pm
KEMAMAN – Akar umbi di Kuala Nerus diminta bertenang kerana calon Barisan Nasional (BN) di kerusi Parlimen itu akan diumumkan pada masa terdekat.
Pengerusi Badan Perhubungan UMNO Negeri Terengganu (BPUNT), Datuk Seri Ahmad Said berkata, beliau telah berbincang dengan Pengerusi BN, Datuk Seri Ahmad Zahid Hamidi berhubung calon di kawasan berkenaan.
“Insya-Allah ada jalan penyelesaiannya dan calon (Parlimen Kuala Nerus) sedang diputuskan.
“Sebelum ini, BPUNT telah menyerahkan senarai cadangan calon yang diyakini boleh menawan semula kerusi itu,” katanya ketika ditemui di sini hari ini.
Dalam pada itu, Ahmad enggan mengulas desas-desus yang mengaitkan Datuk Mohd. Khairuddin Aman Razali yang juga bekas Setiuasaha Majlis Syura Ulama Pas sebagai calon BN bagi Parlimen Kuala Nerus.
“Setakat ini saya tidak boleh komen. Cukuplah saya kata, isu calon Parlimen Kuala Nerus sudah dibincangkan dengan Presiden (Ahmad Zahid),” katanya.

Sebelum ini, calon Parlimen Kuala Nerus antara yang tidak diumumkan Ahmad Zahid pada majlis di Pusat Dagangan Dunia, Kuala Lumpur malam tadi.
Ia telah mencetuskan keresahan dalam kalangan ahli dan penyokong parti komponen BN di kawasan berkenaan. – KOSMO! ONLINE


PRU15: Senarai penuh calon Gerakan Tanah Air
Oleh NURUL IZZATI ZAINI, MUHAMMAD HAIKAL RAMLI dan NUR ALWANI A. BAKAR

2 November 2022, 7:52 pm
BANGI- Gerakan Tanah Air mengumumkan senarai di 121 kerusi Parlimen pada Pilihan Raya Umum ke-15 (PRU15).
Senarai calon-calon adalah seperti berikut:
PERLIS
P.002 KANGAR – Nur Sulaiman Zolkapli (PEJUANG)
P.003 ARAU – Abdul Razak Abdul Khalek (PEJUANG)
KEDAH

P.004 LANGKAWI – Tun Dr Mahathir Mohamad (PEJUANG)
P.005 JERLUN – Datuk Seri Mukhriz Mahathir (PEJUANG)
P.006 KUBANG PASU – Datuk Amiruddin Hamzah (PEJUANG)
P.007 PADANG TERAP – Razali Lebai Salleh (PEJUANG)
P.009 ALOR SETAR – Mohamad Nuhairi Rahmat (PEJUANG)
P.010 KUALA KEDAH- Ulya AqamahHusamudin (PEJUANG)
P.011 PENDANG – Abdul Rashid Yop (GAGASAN BANGSA)
P.012 JERAI – Datuk Mohd Nizam Mahshar (GAGASAN BANGSA)
P.014 MERBOK – Datuk Mohamed Mosin Abdul Razak – (IMAN)
P.015 SUNGAI PETANI – Marzuki Yahya – (PEJUANG)
P.016 BALING- Basir Ab Rahman (PUTRA)
P.017 PADANG SERAI – Hamzah Abd Rahman (PUTRA)
P.018 KULIM BANDAR BARU – Mohamad Yusrizal Yusoff (GAGASAN BANGSA)
KELANTAN
P.019 TUMPAT – Che Muhammad Aswari Che Ali (PUTRA)
P.020 PENGKALAN CHEPA – Wan Ahmad Nasri Wan Ismail (PEJUANG)
P.021 KOTA BHARU – Prof. Datuk Dr. Che Musa Che Omar (PUTRA)
P.022 PASIR MAS – Nasrul Ali Hasan Abdul Latif (PUTRA)
P.023 RANTAU PANJANG – Datuk Paduka Dr Ibrahim Ali (PUTRA)
P.024 KUBANG KERIANG – Mohamad Rizal Razali (PEJUANG)
P.025 BACHOK – Kamarul Azam Osman  (PUTRA)
P.026 KETEREH – Hanif Ibrahim (PUTRA)
P.027 TANAH MERAH – Mohd Nasir Abdullah (PUTRA)
P.028 PASIR PUTEH  – Wan Marzudi Wan Omar (PEJUANG)
P.029 MACHANG – Mejar Besar Muhammad Seman (PUTRA)
P.030 JELI – Prof. Ir Dr. Muhammad Daud (PUTRA)
P.031 KUALA KRAI – Norashikin Che Omar (PEJUANG)
P.032 GUA MUSANG – Dr. Samsu Adabi Mamat (PEJUANG)
TERENGGANU
P.033 BESUT – Wan Nazari Wan Jusoh (PEJUANG)
P.034 SETIU- Wan Adnan Wan Ali (PEJUANG)
P.035 KUALA NERUS – Azaha Wahid (PUTRA)
P.036 KUALA TERENGGANU- Mohamad Abu Bakar Muda (PUTRA)
P.037 MARANG – Zarawi Sulong (PUTRA)
P.038 HULU TERENGGANU – Mohd Khadri  Abdullah (PUTRA)
P.039 DUNGUN – Nur Aisah Hassan (PEJUANG)
P.040 KEMAMAN – Rosli Ab Ghani (PEJUANG)
PULAU PINANG
P.041 KEPALA BATAS –  Hamidi Abu Hassan  (BERJASA)
P.042 TASIK GELUGOR – Abdul Halim Sher Jung (GAGASAN BANGSA)
P.043 BAGAN – Mohammed  Hafiz Mohamed Abu Bakar (IMAN)
P.044 PERMATANG PAUH – Nasir Othman (PUTRA)
PERAK
P.056 LARUT – Auzaie Fadzlan Shahidi (BERJASA)
P.058 BAGAN SERAI – Ahmad Luqman Ahmad Yahaya  (PEJUANG)
P.059 BUKIT GANTANG – Mohd Shukri Mohd Yusoff (PEJUANG)
P.062 SUNGAI SIPUT – Ahmad Fauzi Mohd Jaafar (PEJUANG)
P.063 TAMBUN – Abdul Rahim Tahir
P.067 KUALA KANGSAR – Yusmalia Muhammad Yusof (PEJUANG)
P.069 PARIT – Faizol Fadzli Mohamad (PEJUANG)
P.072 TAPAH – Mior Nor Haidir Suhaimi (PEJUANG)
P.073 PASIR SALAK – Zairol Hizam Zakaria (PUTRA)
P.074 LUMUT – Mazlan Abdul Ghani (PEJUANG)
P.076 TELUK INTAN – Amir Khusyairi Mohamad Tanusi (IMAN)
P.077 TANJONG MALIM – Amir Hamzah Abdul Razak (IMAN)
PAHANG
P.079 LIPIS – Aishaton Abu Bakar (PEJUANG)
P.080 RAUB – Norkhairul Anuar Mohamed Nor (PEJUANG)
P.082 INDERA MAHKOTA – Mohamad Nor Sundari (BERJASA)
P.084 PAYA BESAR – Rosminahar Mohd Amin (PEJUANG)
P.085 PEKAN- Mohammad Radhi Abdul Razak (PEJUANG)
P.087 KUALA KRAU – Shahruddin Mohamed Salleh (PEJUANG)
P.088 TEMERLOH – Aminuddin Yahaya (GAGASAN BANGSA)
SELANGOR
P.092 SABAK BERNAM – Idris MD Yusof (GAGASAN BANGSA)
P.093 SUNGAI BESAR – Asmawar Samad (PUTRA)
P.094 HULU SELANGOR – Harumaini Omar (PEJUANG)
P.095 TANJUNG KARANG – Azlan Sani Zawawi (GAGASAN BANGSA)
P.096 KUALA SELANGOR- Mohd Shaid Rosli (PEJUANG)
P.098 GOMBAK – Aziz Jamaludin Mohd Tahir (PUTRA)
P.099 AMPANG- Dr. Nurul Ashikin Mabahwi (PEJUANG)
P.100 PANDAN – Nadia Hanafiah (GAGASAN BANGSA)
P.102 BANGI- Annuar Salleh (BERJASA)
P.105 PETALING JAYA – Mazween Mokhtar (GAGASAN BANGSA)
P.107 SUNGAI BULOH – Mohd Akmal Mohd Yusof (PEJUANG)
P.108 SHAH ALAM- Muhammad Rafique Rashid Ali (PEJUANG)
P.109 KAPAR – Muhammad Pathan Hussin (BERJASA)
P.101 HULU LANGAT – Markiman Kobiran (PEJUANG)
P.111 KOTA RAJA – Fahmi Bazlan Muda (BERJASA)
P.112 KUALA LANGAT – Ridzuan  Abdullah  (GAGASAN BANGSA)
P.113 SEPANG – Datin Paduka Che Asmah Ibrahim (PEJUANG)
W.P PUTRAJAYA
P.125 PUTRAJAYA – Muhd Rosli Ramli (BERJASA)
W.P KUALA LUMPUR
P.115 BATU- Wan Azliana Wan Adnan (PEJUANG)
P.116 WANGSA MAJU – Norzaila Arifin (PUTRA)
P.118 SETIAWANGSA – Bibi Sunita Sakandar Khan (PEJUANG)
P.119 TITIWANGSA – Khairuddin Abu Hassan (PEJUANG)
P.121 LEMBAH PANTAI – Noor  Asmah Mohd Razalli  (PUTRA)
NEGERI SEMBILAN
P.126 JELEBU – Ahmad Fakri Abu Samah (PUTRA)
P.127 – JEMPOL – Mohd Khalid Muhd Yunus (PUTRA)
P.128 SEREMBAN- Mohamad Jani Ismail  (PEJUANG)
P.129 KUALA PILAH – Kamarulzaman  Kamdias (PUTRA)
P.131 REMBAU – Ramly Awaluddin (PEJUANG)
P.132 PORT DICKSON – Ahmad Idham Ahmad Nazri (GAGASAN BANGSA)
P.133 TAMPIN – Zamani Ibrahim -(BERJASA)
MELAKA
P.134 MASJID TANAH – Handrawirawan Abu Bakar (PEJUANG)
P.135 ALOR GAJAH – Muhammad Nazriq  Abdul Rahman (BERJASA)
P.136 TANGGA BATU – Ghazali Abu (PUTRA)
P.137 HANG TUAH JAYA – Sheikh Ikhzan Sheikh Salleh (PEJUANG)
P.139 JASIN – Mohd Daud Nasir (PEJUANG)
JOHOR
P.140 SEGAMAT – Syed Hairoul Faizey Syed Ali (PUTRA)
P.141 SEKIJANG – Muhd Saiful Faizal Abd Halim (PUTRA)
P.144 LEDANG – Rafidah Ridwan (PEJUANG)
P.149 SRI GADING- Mahdzir Ibrahim (PEJUANG)
P.150 BATU PAHAT – Nizam Bashir Abdul Kariem Bashir (PEJUANG)
P.151 SIMPANG RENGGAM – Kamal Kusmin (PUTRA)
P.154 MERSING – Nurfatimah Ibrahim (PEJUANG)
P.155 – TENGGARA – M Azhar Palal (PUTRA)
P.159 PASIR GUDANG – Mohammad Rafi Beran (IMAN)
P.160 JOHOR BHARU – Mohd  Akhiri Mahmood (PEJUANG)
P.164 PONTIAN – Jamaluddin Mohamad (GAGASAN BANGSA)
W.P LABUAN
P.166 LABUAN-  Ramle Mat Daly (PUTRA)
SABAH
P.167 KUDAT – Nur Alya Humairah Usun Abdullah (PEJUANG)
P.170 TUARAN – Muminin Kalingkong @ Norbinsha (PEJUANG)
P.172 KOTA KINABALU – Roman Lo (PEJUANG)
P.173 PUTATAN – Poyne B. Tudus @ Patrick Payne (IMAN)
P.182 PERSIANGAN – Jamani Derimin @ Gampalid (PEJUANG)
P.183 BELURAN – Hausing Sudin @ Samsudin (PEJUANG)
P.188 LAHAD DATU – Jani Kulmen (PEJUANG)
P.191 KALABAKAN – Nur Aini Abdul Rahman (PEJUANG)
P.168 KOTA MARUDU – Mohd Azmi Zulkiflee (PEJUANG)
P.169 KOTA BELUD – Kanul Gindol  (PUTRA)
P.175 PAPAR – Nicholas Sylvester (PEJUANG)
P.179 RANAU – Azizul  Julirin (PEJUANG)
P.180 KENINGAU – Jeffrus @ Maimin Rijan (PUTRA)
P.185 BATU SAPI – Boni Yusuf  Abdullah (PUTRA)


Eizlan, Idham jadi calon PRU15 wakili Gerakan Tanah Air
Oleh HANISAH SELAMAT

2 November 2022, 7:36 pm
BANGI – Pelakon dan pengarah, Datuk Seri Eizlan Yusof dan Ahmad Idham diumum sebagai calon Gerakan Tanah Air (GTA) di bawah Parti Pejuang yang bakal bertanding pada Pilihanraya Umum ke-15 (PRU15) pada 19 November ini.
Eizlan atau nama sebenarnya Idris Md Yusof yang juga Ketua Penerangan Pejuang Wilayah Persekutuan dicalonkan di Parlimen Sabak Bernam, Selangor manakala Ahmad Idham pula bakal merebut kerusi Parlimen Port Dickson, Negeri Sembilan.
Eizlan berharap pembabitan dalam arena politik memberi manfaat kepada semua terutama Parlimen Sabak Bernam yang diwakilinya.
“Pada awalnya saya tidak meletak sebarang harapan untuk dicalonkan walau pun dilantik sebagai Ketua Penerangan Pejuang Wilayah Persekutuan.
“Begitupun, mandat serta tanggungjawab besar ini harus saya pikul demi bangsa dan negara,” katanya.
Nama kedua-dua penggiat seni itu diumumkan sebagai calon GTA bersama 121 calon mewakili Pejuang, Gagasan Bangsa, Putra dan Berjasa pada majlis yang diadakan Pusat Konvensyen Bangi di sini, hari ini.

Eizlan bakal berdepan Datuk Abd Rahman Bakri (BN) untuk merebut kerusi berkenaan.
Idham pula bertembung dengan Menteri Besar Negeri Sembilan, Datuk Seri Aminuddin Harun sebagai calon Pakatan Harapan (PH) dan Datuk P. Kamalanathan dari BN
Sementara itu, Pengerusi Penaja Gerakan Tanah Air (GTA) Tun Dr Mahathir Mohamad berkata, pemilihan ini kerana mereka mempunyai berintegriti, berpengalaman dan layak mewakili rakyat.
“GTA adalah gerakan Melayu yang sayangkan negara dan mahu melihat dibangun pesat, maju dan rakyat mendapat nikmat sama rata. Kalau rakyat beri peluang kepada GTA, banyak nikmat yang boleh diperolehi,” katanya.
Proses penamaan calon diadakan pada 5 November ini, disusuli PRU15 pada 19 November depan. – KOSMO! ONLINE


Pengantin OKU nikah guna bahasa isyarat
Oleh MUHAMMAD HAIKAL RAMLI

2 November 2022, 7:59 pm
PETALING JAYA – Pasangan pengantin kurang upaya (OKU) berjaya disatukan menjadi pasangan suami isteri dengan menggunakan bahasa isyarat telah meraih perhatian netizen.
Perkongsian video menerusi akaun TikTok @zuraidazulkiflie yang juga kakak kepada pengantin perempuan menyaksikan pasangan pengantin yang dinikahkan menggunakan bahasa isyarat.
Pengantin yang segak memakai pakaian nikah merah jambu itu dilihat sedang duduk bersila sambil melafazkan akad nikah menggunakan bahasa isyarat dengan bantuan perantara yang mahir dengan bahasa isyarat.
Demikian video itu telah tular, rata-rata netizen turut menzahirkan rasa terharu dengan keindahan cinta pasangan mempelai itu sekaligus mengucapkan tahniah kepada mereka.
“Semoga Allah memberkati kedua mempelai hingga ke syurga, indah percintaan mereka, saya rasa nak menangis,” tulis seorang netizen.
“Sama dengan adik saya, sudah berkahwin dan mempunyai dua anak. Dulu orang tidak yakin mereka boleh jaga anak ataupun tidak sebab masing-masing ada masalah pendengaran. Rupanya lagi elok dia jaga dari kita yang normal ni,” komen seorang netizen lagi.

Dalam pada itu, terdapat juga netizen yang berkongsi pengalaman menghadiri majlis perkahwinan yang hampir sama dengan pasangan pengantin tersebut.
“Sama lah, adik saya dengan adik ipar sama-sama istimewa, sekarang dah ada anak sorang,” komen seorang netizen.
“Macam kakak saya haritu, saya yang jadi penterjemah. Bila suami dia buat bahasa isyarat saya sebut dalam bahasa Melayu, jadi memudahkan saksi untuk mudah faham,” kongsi netizen yang lainnya.
Setakat ini, video ini telah tular dan meraih lebih 500,000 tontonan dengan 431 perkongsian dan lebih 30,000 tanda suka. – KOSMO! ONLINE


PRU15: Tok Pa sah ‘pencen’ jadi calon
Oleh MOHD RASDAN AHMAD

2 November 2022, 7:30 pm
PETALING JAYA – Penyandang kerusi Parlimen Jeli, Datuk Seri Mustapa Muhamed mengesahkan tidak bertanding pada Pilihan Raya Umum ke-15 (PRU15)
Beliau dalam satu kenyataan sebentar tadi berkata, perkara tersebut juga telah dimaklumkan kepada Presiden Perikatan Nasional (PN), Tan Sri Muhyiddin Yassin.
“Saya telah memaklumkan Tan Sri Muhyiddin Mohd Yassin, Pengerusi PN merangkap Presiden Parti Pribumi Bersatu Malaysia (PPBM) bahawa saya tidak berhasrat untuk menawarkan diri bertanding bagi kerusi Parlimen Jeli (P.030) dalam PRU15.
“Keputusan ini dibuat antaranya setelah mengambil kira nasihat doktor mengenai tahap kesihatan yang tidak mengizinkan saya untuk terus berkhidmat sebagai wakil rakyat yang berkesan,” katanya.
Sehubungan itu katanya, dia turut menzahirkan ucapan setinggi terima kasih kepada semua rakyat di kawasan Parlimen Jeli yang sentiasa memberi sokongan dan kerjasama sepanjang merencanakan agenda pembangunan sosioekonomi di Parlimen Jeli sejak tahun 1995.
“Sesungguhnya, saya amat menghargai kepercayaan yang diberikan kepada saya selama ini untuk mewakili rakyat di Parlimen Jeli.

“Saya juga ingin mengucapkan setinggi terima kasih kepada semua sahabat yang menganggotai Jemaah Menteri atas segala bimbingan dan kerjasama yang diberikan sepanjang berada dalam barisan Jemaah Menteri.
“Terima kasih kepada kepimpinan kerajaan, penjawat awam Persekutuan dan negeri serta parti atas sokongan dan bantuan yang diberikan kepada saya sepanjang berkhidmat sebagai anggota pentadbiran kerajaan dan Ahli Parlimen,” katanya. – KOSMO! ONLINE


Wanita berang dikenakan ‘caj pembersihan’ selepas lahir anak dalam teksi
Oleh KOSMO!

2 November 2022, 8:00 pm
LONDON – Seorang wanita di Britain yang melahirkan anak di tempat duduk belakang sebuah teksi terkejut apabila syarikat pengangkutan itu menghantar bil ‘pembersihan’ kepadanya yang berharga £60 (RM327), lapor akhbar The Sun semalam.
Farah Cacanindin, 26, tanpa diduga melahirkan anak perempuannya, Naia, di dalam sebuah van teksi semasa dalam perjalanan sejauh 20 kilometer (km) menuju ke sebuah hospital untuk menjalani pemeriksaan rutin.
Pemandu teksi itu telah menelefon kakitangan di Hospital Stoke Mandeville semasa dalam perjalanan.
Beberapa hari kemudian, Farah yang tinggal di bandar High Wycombe, Buckinghamshire menerima bil sebanyak £90 (RM490) termasuk tambang teksi berharga £30 (RM163).
“Saya memahami bahawa saya telah meninggalkan kotoran, tetapi agak menjadi kurang sopan untuk mereka mengenakan bayaran. Air ketuban saya pecah 5 minit selepas bertolak.
“Pemandu itu bertanya sama ada saya mahu dia berhenti tetapi saya meminta dia meneruskan perjalanan kerana percaya kami akan sampai sebelum bayi dilahirkan,” katanya.

Farah menyelimut anaknya menggunakan jaket setelah tiba di hospital.
“Apabila tiba di hospital, bidan sedang menunggu dan terkejut.
“Perkara yang melucukan adalah syarikat teksi itu terletak berhampiran jalan ke rumah kami. Saya nampak van yang saya naiki ketika melahirkan anak betul-betul di luar rumah,” jelas Farah. – Agensi


Wanita tawar khidmat uji kesetiaan cinta lelaki
Oleh KOSMO!

2 November 2022, 7:00 pm
BRASILIA – Satu pekerjaan baharu muncul di Brazil dengan sebilangan wanita muda menawarkan khidmat menguji tahap kesetiaan pasangan pelanggan secara online, lapor laman berita Oddity Central semalam.
Bidang pekerjaan itu kini menjadi sangat popular di media sosial Brazil termasuk di laman TikTok dan Instagram.
Pekerjaan itu kebiasaannya dilakukan oleh wanita muda dengan mengenakan bayaran antara AS$4 (RM18) hingga AS$30 (RM142). Mereka akan menguji tahap kesetiaan seorang lelaki terhadap isteri atau teman wanita sebelum menyerahkan bukti kepada pelanggan.
Mereka akan menghantar mesej peribadi di Instagram atau WhatsApp dengan berpura-pura mendapatkan nombor itu daripada kenalan.
Setelah menggoda lelaki secara dalam talian, mereka akan mengambil tangkap layar mesej perbualan dan apa-apa gambar yang dikongsi untuk menyerahkan bukti-bukti itu kepada pelanggan.
Laman berita Universea menemu ramah seorang pemeriksa kesetiaan, Nicolly, 22, mengenai pekerjaannya. Wanita itu baharu sahaja melahirkan anak dan tiada pekerjaan ketika didatangi seorang wanita untuk memeriksa tahap kesetiaan pasangannya.

“Dia datang kepada saya di Instagram, mengatakan bahawa saya sangat cantik dan memiliki ciri-ciri wanita yang disukai suaminya.
“Dia sangat curiga dengan lelaki itu kerana telah menipunya beberapa kali. Disebabkan itu, dia mahu saya menggoda suaminya untuk melihat sama ada lelaki itu akan jatuh cinta,” kata Nicolly.
Nicolly menggoda lelaki berkenaan dan menghantar bukti kepada pelanggannya. Tidak lama kemudian, dia didekati wanita lain dengan permintaan sama dan hari ini, dia mampu menjana pendapatan antara AS$800 (RM3,793) hingga AS$1000 (RM4,742). – Agensi


PRU15: JAIPk larang berkempen dalam masjid, surau
Oleh LIYANA RAMLI

2 November 2022, 6:38 pm
IPOH – Jabatan Agama Islam Perak (JAIPk) melarang sebarang bentuk kempen politik di semua masjid dan surau di negeri ini sepanjang tempoh Pilihan Raya Umum ke-15 (PRU15)
Pengarah Jabatan Agama Islam Perak (JAIPk), Harith Fadzilah Abdul Halim berkata, larangan ini bagi menjunjung titah Sultan Perak, Sultan Nazrin Muizzuddin Shah untuk memastikan kesucian Islam dipelihara dan institusi agama dilindungi dari dicemari oleh kegiatan politik kepartian.
“JAIPk dengan ini menetapkan peraturan serta panduan mengenai program dan aktiviti yang dianjurkan di masjid, surau, maahad tahfiz dan sekolah agama sepanjang tempoh kempen PRU15.
“Arahan ini berkuat kuasa mulai solat Maghrib hari Jumaat, 4 November 2022 sehingga solat Subuh 20 November 2022,” katanya menerusi satu pekeliling hari ini.
Ujarnya, JAIPk juga turut mengeluarkan peraturan dan panduan mengenai program dan aktiviti yang dianjurkan di masjid, surau, maahad tahfiz dan sekolah agama sepanjang kempen PRU15.
“Antara perkara yang dilarang, calon, pemimpin, petugas parti politik mengambil alih tugas imam dan khatib daripada pegawai masjid.

“Semua solat jemaah fardhu atau sunat dipimpin pegawai masjid, kelas pengajian dan al-Quran menurut yang telah dijadualkan, bacaan khutbah Jumaat disampaikan oleh pegawai masjid atau surau,” katanya.
Katanya, semua aktiviti berkempen tidak dibenarkan seperti ceramah, ucapan, lawatan, pemasangan lambang, bendera, poster serta mengedarkan risalan kempen dan manifesto.
“Dilarang juga mengumumkan bantuan, penyerahan sumbangan dan tajaan jamuan atas nama calon dan parti politik.
“Memasang lambang, bendera parti dan poster calon di dalam bangunan dan pekarangan masjid, surau, maahad tahfiz serta sekolah agama juga dilarang.
“Jika terdapat sebarang keraguan, pihak yang berkenaan dinasihat merujuk dan mendapatkan nasihat Orang Besar Jajahan atau Pegawai Tadbir Agama,” katanya. – KOSMO! ONLINE


Mahkamah: Amelia akan perjelas segalanya 24 November ini
Oleh NUZULSHAM SHAMSUDDIN

2 November 2022, 6:31 pm
KUALA LUMPUR – “Pada 24 November ini saya akan memberi kenyataan dengan lebih jelas,”.
Itu kata ringkas pelakon Amelia Henderson , 27, ketika ditemui selepas selesai prosiding perbicaraan hari kedua berhubung kes saman pelanggaran kontrak di Mahkamah Sesyen Sivil di sini hari ini.
Menurut Amelia, dia memohon maaf kerana tidak dapat mengulas mengenai perbicaraan kes itu kerana tidak mahu menjejaskan kes dan akan memberi penjelasan apabila kes selesai.
Tambah Amelia meskipun berdepan dengan perbicaraan, dia tetap berasa syukur kerana mendapat sokongan keluarga yang sanggup menemaninya ke mahkamah sehingga lewat petang.
Terdahulu, pada prosiding pagi, seorang pengurus syarikat produksi memberitahu Mahkamah Sesyen Sivil di sini hari ini bahawa A.Aida Production Sdn. Bhd. terpaksa menanggung kerugian akibat pelanggaran perjanjian yang dilakukan Amelia.
Fazeyla Ahmad, 42, yang merupakan Pengurus Produksi A.Aida Sdn. Bhd. berkata, antara kos-kos kerugian itu melibatkan bayaran pendahuluan terhadap Amelia, penulis skrip, penolong pengarah, suntingan, krew, pengangkutan dan peralatan penggambaran.

Perbicaraan di hadapan Hakim Zulqarnain Hassan bersambung lagi 24 November ini dengan Amelia selaku defendan akan memberi keterangannya.
Semalam kes saman melibatkan penerbit sensasi, A. Aida bersama seorang lagi pelakon, Idris Khan berakhir dengan baik apabila kedua-dua pihak bersetuju menyelesaikannya di luar mahkamah sementara Amelia memilih untuk melawan kes saman itu.
Sebelum ini media melaporkan, Amelia dan Idris berdepan tindakan saman daripada A. Aida kerana didakwa melanggar kontrak perjanjian sebuah drama seperti yang sudah ditandatangani sebelum ini.
A. Aida bersama sutradara drama, Sekali Lagi Cinta Kembali iaitu Rizal Baharuddin sepakat membawa perkara tersebut ke muka pengadilan sekali gus memberi pengajaran kepada dua pelakon terbabit. – KOSMO! ONLINE


PN beri laluan kepada Shahidan di Arau | 15 MINIT MMTV 2 November 2022
Oleh KOSMO!

2 November 2022, 7:06 pm


Muzik, alam semula jadi bersatu di TAPAUfest 2022
2 November 2022, 5:21 pm
PENGANJURAN acara terbesar komuniti indie tempatan, festival TAPAUfest 2022 yang berlangsung pada 22 dan 23 Oktober lalu berjaya mencipta pengalaman baharu buat pengunjung.
Lebih 3,000 pengunjung dan peminat yang menyerbu festival tersebut berpeluang merasai pengalaman baharu dengan kurasi muzik dan seni berlatarkan nuansa alam semula jadi di Tasik Raban, Lenggong, Perak.
Pengasas dan pengarah TAPAUfest, Ahmad Faris berbangga dengan sambutan yang diterima pada tahun ini selain kerjasama hebat daripada semua pihak yang terlibat.
SALAMMUSIK antara kumpulan indie tempatan yang memenuhi barisan penghibur pada TAPAUfest 2022.
“TAPAUfest tidak akan dapat dilaksanakan tanpa bantuan Agensi Pembangunan Ekonomi Budaya Malaysia (CENDANA) yang benar-benar menunjukkan kepercayaan terhadap komuniti indie sekali lagi,” ujarnya.
Festival muzik tersebut menghimpunkan barisan artis-artis indie ternama tempatan dan juga dari negara jiran, Indonesia dan Singapura.
Pentas persembahan TAPAUfest 2022 yang bermula pukul 5 petang dibuka oleh musisi dari Indonesia, .Feast sebagai tanda perkenalan mereka kepada penonton tempatan secara langsung buat pertama kali.

Menghangatkan suasana persembahan, Margasatwa menyampaikan seleksi lagu mereka dengan sempurna sambil pengunjung menyaksikan keindahan pemandangan matahari terbenam di Tasik Raban.
Bersambung pada sebelah malam, pentas diambil alih oleh Abangsapau (Singapura) dan The Times serta The Pinholes yang merancakkan suasana persembahan penuh bertenaga.
KUMPULAN The Times.
Baton persembahan bertukar tangan apabila Salammusik kemudian menghiburkan pengunjung meskipun ketika itu hujan renyai turun membasahi bumi.
Festival yang berlangsung selama dua hari tersebut menyaksikan kumpulan Kungfu Heidi menawan pengunjung dengan persembahan energetik gabungan hardcore dan hip-hop diiringi Serbuk Cheese, The Filters, Sobs dan Hindia pada sebelah malam.
Menariknya, penganjuran festival muzik tersebut bukan tentang hiburan semata-mata, bahkan lebih dari itu.
Contohnya kumpulan The Dare mengambil kesempatan memberi kesedaran tentang serangan seksual, sementara Kungfu Heidi bersama Serbuk Cheese menyampaikan keadilan sosial dalam lagu mereka.
Dalam pada itu, Salammusik menggunakan genre reggae dan ska sebagai wadah berbicara mengenai sosiopolitik, manakala Hindia pula mempromosikan kasih sayang, cinta dan perhatian.
Selain hiburan, penganjuran TAPAUfest 2020 turut menyediakan pelbagai kemudahan lain seperti Pasar Serba Seri, Warung (penjualan makanan) dan Bengkel & Layar bersama Kakiseni.
KUMPULAN The Dare memberi kesedaran tentang serangan seksual dengan memegang sepanduk berwarna merah jambu.
Pasar Serba Serbi diinspirasikan daripada Woodstock dengan dipenuhi khemah yang membuka jualan pakaian terpakai, karya fizikal, karya seni dan kraf selain seleksi muzik daripada DJ kolektif, Disko Santan.
Sementara Bengkel & Layar pula memberi peluang kepada pengunjung mendapatkan ilmu menerusi sesi ‘unravelling Lenggong’ oleh Ketua Pegawai Maklumat (CIO) Majlis Daerah Lenggong, Khairul Ameer.
Tidak ketinggalan penganjuran bengkel seperti Wayang Kulit for Dummies dan tayangan filem pendek.
Justeru, penganjuran festival tersebut bukan hanya tentang sebuah pesta atau keraian tetapi membuka peluang untuk menghubungkan nilai positif antara komuniti setempat. – KOSMO! ONLINE


PRU15: Ustaz Kazim akan beri penjelasan dalam masa terdekat
Oleh LUQMAN RIDHWAN MOHAMED NOR

2 November 2022, 5:22 pm
IPOH – Penceramah bebas, Datuk Mohd. Kazim Elias atau dikenali sebagai Ustaz Kazim akan menerangkan dalam masa terdekat sebab beliau menarik diri bertanding pada Pilihan Raya Umum ke-15 (PRU15).
Menurut sumber, Ustaz Kazim akan membuat pemakluman tersebut sama ada melalui sidang akhbar atau kenyataan dalam masa terdekat.
“Beliau memaklumkan bahawa perkara tersebut akan diterangkan kepada umum dalam masa terdekat,” katanya kepada Kosmo! di sini hari ini.
Ustaz Kazim diumumkan sebagai calon Barisan Nasional (BN) bagi Parlimen Larut semalam, namun mengambil keputusan menarik diri pada saat akhir. – KOSMO! ONLINE


Ahmad Idham, Eizlan sah bertanding PRU15
Oleh SITI A'ISYAH SUKAIMI

2 November 2022, 5:48 pm
BANGI – Pengarah dan pelakon, Ahmad Idham Ahmad Nadzri sah bertanding atas tiket Gerakan Tanah Air (GTA) di kerusi Parlimen Port Dickson pada Pilihan Raya Umum ke-15 (PRU15) ini.
Dalam masa sama, pelakon Datuk Seri Eizlan Yusof pula atau nama sebenar beliau Datuk Seri Idris Md. Yusof turut bertanding atas tiket GTA di kerusi Parlimen Sabak Bernam.
Nama kedua-dua calon tersebut antara diumumkan pada Majlis Pengumuman Calon PRU15 GTA – Parti Pejuang Tanah Air di sini hari ini.
Dalam pada itu, Ahmad Idham berkata, pencalonannya pada PRU15 kali ini disifatkan sebagai amanah berat yang perlu dipikul.
“Hari ini bukti kerja saya mula berkesan. Saya aktif dengan pertubuhan bukan kerajaan (NGO) bagi produk pendidikan khas, malah saya juga ada sekolah pendidikan khas.
“Justeru, saya sifatkan ini amanah berat kepada saya (sebagai calon di Port Dickson),” katanya ketika ditemui di sini.

Ujarnya lagi, pada mulanya beliau dipelawa oleh Timbalan Pengerusi GTA Negeri Sembilan, Mohamad Jani Ismail untuk bekerjasama menjalankan aktiviti kepada anak-anak istimewa di negeri tersebut.
“Kita tidak bercerita mengenai pilihan raya dan beliau bawa saya di dua tempat iaitu Rembau dan Port Dickson. Di Port Dickson sendiri ada tujuh Pusat Pemulihan Dalam Komuniti (PPDK) untuk anak-anak istimewa.
“Saya bergerak menyantuni rumah-rumah penduduk dan dari situ, kita memberi kesedaran kepada masyarakat khususnya kepada anak-anak istimewa,” katanya.
Terdahulu Kosmo! Online melaporkan, Pengasas Ikatan Silaturahim Brotherhood (Brotherhood), Azlan Sani Zawawi atau lebih dikenali sebagai Lando turut bertanding pada PRU15 di Tanjong Karang mewakili parti GTA. – KOSMO! ONLINE


Minum kopi semasa hamil tingkat risiko anak pendek
Oleh KOSMO!

2 November 2022, 6:00 pm
WASHINGTON – Satu kajian baharu mendapati bahawa tabiat meminum kopi ketika hamil meningkatkan risiko anak menjadi pendek, lapor akhbar New York Post semalam.
Kajian itu diterbitkan semalam dalam Journal of the American Medical Association (JAMA).
Ia mencadangkan bahawa wanita yang minum setengah cawan kopi setiap hari semasa hamil boleh mengurangkan ketinggian anak hampir 2.5 sentimeter apabila masuk ke sekolah rendah.
Kajian itu dihasilkan dengan kerjasama lebih 10 pakar perubatan dan penyelidik. Mereka meninjau hampir 2,500 kanak-kanak berusia antara empat hingga lapan tahun di seluruh Amerika Syarikat.
Penyelidik menggunakan sampel darah untuk menentukan tahap kafein yang tepat dan metabolite paraxanthine.
“Walaupun implikasi klinikal berkaitan pengurangan ketinggian itu tidak jelas, penemuan kami untuk ketinggian kanak-kanak adalah sama jika dibandingkan dengan ibu yang merokok semasa hamil.

“Kami secara konsisten melihat ketinggian yang lebih rendah yang dikaitkan dengan peningkatan risiko pelbagai penyakit kardiometabolik dalam kedua-dua individu hamil dan tidak hamil,” jelas kajian itu.
Walaupun sebab sebenar mengapa kopi boleh membuat kanak-kanak menjadi lebih pendek masih tidak jelas, kajian itu menyatakan bahawa kafein adalah perangsang yang tidak dimetabolisme oleh janin yang sebaliknya terkumpul di dalam tisu.
“Adalah penting untuk menentukan sama ada pendedahan kafein dalam rahim mempunyai implikasi pertumbuhan jangka panjang dalam anak-anak,” demikian menurut kesimpulan kajian tersebut. – Agensi


PRU15: BN umum 55 daripada 59 calon di Perak
Oleh LUQMAN RIDHWAN MOHAMED NOR, ASLIZA MUSA dan SHAMSUL KAMAL AMARUDIN

2 November 2022, 6:15 pm
IPOH – Barisan Nasional (BN) Perak hari ini mengumumkan calon bagi 55 daripada 59 kerusi Dewan Undangan Negeri (DUN) yang dipertandingkan pada Pilihan Raya Umum ke-15 (PRU15).
Pengumuman yang dibuat oleh Pengerusinya, Datuk Seri Saarani Mohamad menyaksikan beberapa nama baharu dipertaruhkan BN pada pilihan raya kali ini.
Dewan Undangan Negeri Kenering menampilkan Ketua Puteri UMNO Bahagian Lenggong, Rohaida Mohamad Yaakub sebagai calon bagi menggantikan penyandangnya Tarmizi Idris yang mengambil keputusan untuk tidak bertanding.
Selain itu, DUN Pasir Panjang menampilkan Ketua Pemuda UMNO Bahagian Lumut, Mohd. Rafiq Mohd. sebagai calon BN.
DUN Selama, Kubu Gajah dan Batu Kurau turut menampilkan wajah baharu masing-masing iaitu Faizul Rizal Zulkufli, Osman Ahmad dan Saliza Ahmad.
Tiga nama yang sebelum ini bertanding pada PRU14 turut dipilih mewakili BN pada PRU15 iaitu Datuk Norzaman Man di DUN Pangkor; Ishsam Shahruddin (DUN Ayer Kuning) dan Azman Noh (DUN Pengkalan Baharu).

Selain itu, antara calon yang mencuri tumpuan ialah Ketua Koordinasi Komunikasi BN, Mohd. Syafiq Fhadly Mahmud bagi menggantikan penceramah bebas, Datuk Ustaz Kazim Elias yang menarik diri di Parlimen Larut. – KOSMO! ONLINE


Arab Saudi, AS pertingkat kesiagaan hadapi kemungkinan serangan Iran
Oleh KOSMO!

2 November 2022, 6:14 pm
WASHINGTON – Pasukan risikan Arab Saudi dan Amerika Syarikat (AS) mengeluarkan amaran mengenai serangan yang didakwa bakal dilancarkan Iran dengan menyasarkan Riyadh dan Erbil di Iraq, lapor stesen penyiaran NDTV semalam.
Menurut laporan akhbar Wall Street Journal (WSJ), serangan tersebut dikatakan bertujuan bagi mengalihkan perhatian dunia daripada protes di seluruh Iran yang tercetus selama berminggu-minggu akibat insiden kematian gadis bernama Mahsa Amini ketika dalam tahanan polis moral.
WSJ yang menerima maklumat daripada seorang sumber di Majlis Keselamatan Negara White House berkata, Washington amat memandang serius akan ancaman tersebut serta para pegawainya kini berhubung rapat dengan kerajaan Arab Saudi.
Pegawai tersebut bagaimanapun tidak memberikan sebarang butiran lanjut mengenai hasil risikan bersama pegawai di Riyadh.
Sebagai respons kepada amaran tersebut, tentera Arab Saudi, AS dan beberapa negara di Asia Barat dikatakan meningkatkan amaran kesiagaan ke tahap tertinggi.
Jurucakap Tentera Udara AS, Brigedier Jeneral Patrick Ryder ketika ditanya mengenai perkara itu enggan memberi pengesahan lanjut.

“Saya tidak akan bercakap mengenai tahap perlindungan tentera, namun, apa yang boleh saya katakan adalah kita memandang serius akan ancaman tersebut, sama ada di Iraq atau di mana-mana sahaja.
“Kita kekal berhubung dengan rakan sejawat di Arab Saudi dari segi maklumat risikan yang boleh mereka kongsikan,” katanya seperti dilaporkan akhbar New York Post.
Iran sebelum ini menyalahkan AS, Arab Saudi dan Israel yang didakwa menjadi ‘dalang’ kepada protes yang tercetus di seluruh negara itu.
Bulan lepas, Komander Pengawal Revolusi Iran secara terbuka memberi amaran kepada Riyadh agar tidak memberi liputan kepada protes tersebut. – Agensi


Cuaca buruk di 10 negeri sehingga pukul 7 malam
Oleh NURUL IZZATI ZAINI

2 November 2022, 6:05 pm
PETALING JAYA – Jabatan Meteorologi (MetMalaysia) mengeluarkan amaran ribut petir, angin kencang dan hujan lebat melibatkan beberapa kawasan di 10 negeri sehingga pukul 7 malam ini.
MetMalaysia dalam satu hantaran di laman Facebook berkata, antara negeri terlibat adalah Kedah di Baling serta Perak di Hulu Perak, Kuala Kangsar dan Kinta.
“Kelantan di Pasir Mas, Jeli, Tanah Merah, Machang, Pasir Puteh dan Kuala Krai, manakala Terengganu di Setiu, Kuala Nerus, Hulu Terengganu, Kuala Terengganu, Marang, Dungun dan Kemaman.
“Pahang melibatkan Bentong, Temerloh, Maran, Kuantan, Bera, Pekan dan Rompin,” kata MetMalaysia hari ini.
Tambah MetMalaysia, Selangor pula melibatkan Hulu Selangor, Gombak, dan Hulu Langat, manakala Johor di Segamat, Mersing dan Kota Tinggi selain seluruh Negeri Sembilan.
“Hujan lebat serta ribut petir turut diramal di Sabah melibatkan Tawau (Tawau dan Lahad Datu) dan Sandakan (Telupid, Kinabatangan, Beluran dan Sandakan), manakala Sarawak di Kuching, Serian, Samarahan, Sri Aman (Sri Aman), Betong, Sarikei, Sibu (Sibu), Mukah, Bintulu (Sebauh) dan Limbang,” katanya.- KOSMO! ONLINE


PRU15: Letak muka baharu di Perlis langkah berani BN
Oleh SYED AZLAN SAYED HIZAR

2 November 2022, 5:07 pm
KANGAR – Keputusan Barisan Nasional (BN) menamakan calon baharu di dua kerusi Parlimen di negeri ini harus dilihat sebagai satu langkah berani dalam melakukan pembaharuan dalam blok politik itu.
Pengerusi Perhubungan UMNO negeri, Datuk Seri Azlan Man berkata, perubahan dan pembaharuan yang dilakukan itu adalah sesuai dengan dinamik politik semasa.
“Pembaharuan sebegini lah yang ingin dilihat oleh rakyat dan akar umbi BN.
“Perubahan daripada segi nama-nama calon adalah satu proses yang bersifat perubahan dan normal berlaku dalam semua parti atau mana-mana entiti,” katanya ketika dihubungi Kosmo! di sini hari ini.
Beliau berkata demikian ketika diminta mengulas mengenai pertukaran calon-calon baharu dan pengguguran dua nama besar melibatkan Datuk Seri Shahidan Kassim di kerusi Arau dan Datuk Zahidi Zainul Abidin di Padang Besar.
Ketika ditanya adakah keputusan Shahidan menyertai Perikatan Nasional (PN) memberi kesan kepada BN, Azlan yang juga Menteri Besar Perlis memberitahu, rakyat sudah matang untuk membuat penilaian.

“Jika Shahidan buat keputusan untuk sertai PN, itu adalah keputusan peribadi beliau.
“Saya yakin rakyat sangat matang dan bijak dalam membuat penilaian serta keputusan berhubung hala tuju Parlimen Arau dan lima lagi Dewan Undangan Negeri (DUN)di bawahnya,” ujarnya. – KOSMO! ONLINE


PRU15: Nasib Ronald Kiandee masih samar, Yamani Hafez digugurkan
Oleh IVAN AMIRUL

2 November 2022, 5:40 pm
KOTA KINABALU – Status mengenai kedudukan Menteri Pertanian Industri dan Makanan, Datuk Seri Ronald Kiandee pada Pilihan Raya Umum ke-15 (PRU15) belum diketahui apabila nama bagi calon Parlimen Beluran masih belum diputuskan setakat hari ini.
Berdasarkan pengumuman yang dibuat Gabungan Rakyat Sabah (GRS) dan Barisan Nasional (BN) hari ini, kerusi Parlimen Beluran yang sebelum ini dimenangi Ronald Kiandee belum diumumkan.
Ronald Kiandee yang menang kerusi itu pada PRU14 lalu atas tiket BN kini merupakan Naib Presiden Bersatu.
Sementara itu, Timbalan Menteri Kewangan II, Datuk Yamani Hafez Musa dari GRS yang mewakili Bersatu digugurkan pada pilihan raya kali ini. Yamani merupakan penyandang bagi kerusi Parlimen Sipitang.
Pengumuman nama calon yang dibuat Ketua Menteri, Datuk Seri Hajiji Noor dan Datuk Seri Bung Moktar Radin semalam menyaksikan GRS diberikan 13 kerusi Parlimen, manakala BN akan bertanding di 11 kerusi Parlimen.
Selain Bung Moktar yang kekal bertanding di Kinabatangan, antara nama-nama lain yang akan mempertahankan kerusi masing-masing ialah Datuk Dr Jeffrey Kitingan (Keningau), Datuk Arthur Joseph Kurup (Pensiangan) dan Datuk Seri Dr Maximus Ongkili (Kota Marudu). – KOSMO ONLINE


PRU15: Tok Pa tidak bertanding?
Oleh KOSMO!

2 November 2022, 5:57 pm
PETALING JAYA – Penyandang kerusi Parlimen Jeli, Datuk Seri Mustapa Mohamed berkemungkinan tidak bertanding mempertahankan kerusi Parlimen Jeli.
Sumber Perikatan Nasional (PN) berkata, Mustapa atau lebih dikenali Tok Pa menolak percalonan yang diberikan kepadanya kerana faktor kesihatan.
“Sehingga hari ni memang Tok Pa menolak untuk bertanding di kerusi kesayangannya disebabkan faktor kesihatan.
“Ada dakwaan masih ada pujukan dari pihak parti untuk Tok Pa terus bertanding di situ,” jelas sumber tersebut kepada Kosmo! hari ini.
Pada Pilihan Raya Umum ke-14 (PRU14), Mustapa memenangi kerusi Parlimen Jeli sebagai calon Barisan Nasional (BN).
Menteri Di Jabatan Perdana Menteri (Ekonomi) itu kemudian bersama PN selepas menyertai Parti Pribumi Bersatu Malaysia pada tahun 2018.

BN semalam mencalonkan Nurwahida Patuan sebagai calonnya di Parlimen Jeli pada PRU15. – KOSMO! ONLINE


PRU15: BN tanding 11 kerusi Parlimen di Sabah
Oleh IVAN AMIRUL

2 November 2022, 4:42 pm
KOTA KINABALU – Barisan Nasional (BN) mengumumkan bakal bertanding di 11 kerusi parlimen Sabah pada Pilihan Raya Umum Ke-15 (PRU-15).
Pengumuman berkenaan dibuat Pengerusi BN Sabah, Datuk Seri Bung Moktar Radin sempena Majlis Pengumuman Calon PRU-15 GRS-BN hari ini.
Antara kawasan parlimen dipertandingkan adalah Kota Belud, Sepanggar, Putatan, Beaufort, Tenom, Pensiangan, Libaran, Kinabatangan, Kimanis, Lahad Datu dan Kalabakan.
Sementara itu, Gabungan Rakyat Sabah (GRS) yang diumumkan oleh pengerusinya, Datuk Hajiji Noor bakal berentap di 13 kerusi parlimen.
Semua kawasan terbabit diwakili calon daripada Parti Pribumi Bersatu Malaysia (BERSATU), Parti Solidariti Tanah Airku (STAR), Parti Bersatu Sabah (PBS) dan Parti Maju Sabah (SAPP).
Dalam pada itu, satu lagi kerusi parlimen iaitu Beluran masih dalam perbincangan. – KOSMO! ONLINE


Doktor dikecam buat siaran langsung TikTok ketika pembedahan
Oleh KOSMO!

2 November 2022, 5:00 pm
BANGKOK – Seorang doktor di Thailand menjadi mangsa kecaman netizen selepas membuat siaran langsung menggunakan laman TikTok ketika melakukan pembedahan di sebuah dewan bedah, lapor laman berita Thaiger semalam.
Rakaman siaran langsung itu dimuat naik oleh seorang pengguna di Twitter dengan keterangan: “Seminit lalu, seorang doktor menyiarkan siaran langsung semasa menguruskan pesakit di TikTok. Adakah ini sesuai?”
Beberapa pengguna mendedahkan bahawa mereka pernah melihat video perubatan secara langsung sebelum ini tetapi ia disiarkan oleh klinik kecantikan dan pusat pembedahan kosmetik.
Pengguna lain berkata, video seperti itu boleh diterima kerana pesakit bersetuju dipaparkan dalam video untuk mendapat diskaun dan membuat rumusan.
Bagaimanapun, tangkap layar siaran langsung tersebut menunjukkan bahawa pembedahan itu dijalankan pada pukul 3 pagi (waktu tempatan). Netizen membuat spekulasi bahawa ia merupakan operasi kecemasan.
Saluran televisyen Amarin TV melaporkan, doktor itu kemudian memohon maaf atas tindakannya di ruangan komen dalam video tersebut.

“Saya ingin memohon maaf kerana membuat siaran langsung pembedahan kerana menyangka wajah pesakit dan proses pembedahan tidak ditayangkan dalam video.
“Ia adalah silap saya. Saya memohon maaf kepada semua orang atas perkara ini,” katanya. Identiti doktor berkenaan dan akaun TikToknya belum dilaporkan.
Setiausaha Tetap Majlis Perubatan Thailand, Ittaporn Kanacharoen memaklumkan di Facebook bahawa badan tersebut sedia maklum berhubung isu itu. Beliau berkata, pegawainya akan menyiasat kes itu dan menghukum doktor tersebut mengikut Akta Profesion Perubatan.
Ittiporn juga menggesa netizen berkongsi maklumat mengenai doktor itu melalui Facebook. – Agensi


PRU15: ‘Budak nakal’ diperhati sepanjang tempoh pilihan raya
Oleh ROSLIZA MOHAMED

2 November 2022, 4:25 pm
KOTA BHARU – Golongan ‘budak nakal’ yang gemar mengalihkan bendera parti politik tertentu ke lokasi lain untuk menimbulkan kekecohan turut menjadi perhatian pihak polis sepanjang tempoh Pilihan Raya Umum ke-15 (PRU15).
Ketua Polis Kelantan, Datuk Muhamad Zaki Harun berkata, pihaknya mendapat maklumat ada kejadian mengalihkan bendera parti politik yang digantung selepas pembubaran Parlimen bulan lalu.
Menurutnya, kejadian tersebut dikenal pasti berlaku di beberapa buah daerah baru-baru ini.
“Bagaimanapun, kes itu tidak serius. Polis tetap mengambil perhatian kepada tindakan golongan tersebut supaya dapat mengelakkan sebarang kekecohan.
“Dalam keghairahan menjelang PRU15 ini, mungkin ada yang menggunakan golongan tersebut untuk bertindak mengalihkan bendera parti politik atau melakukan perkara di luar batasan,” katanya pada sidang media di Ibu Pejabat Polis Kontinjen (IPK) Kelantan di sini hari ini.
Muhamad Zaki berkata, sbeliau memohon kerjasama masyarakat setempat yang melihat kejadian mengalihkan bendera parti politik untuk tujuan kekecohan supaya melaporkan segera di balai polis berdekatan.

Katanya, polis tetap menjalankan rondaan menerusi Ops Cantas bagi mengambil tindakan segera terhadap mereka yang berbuat demikian. – KOSMO! ONLINE


PRU15: Senarai calon PH kekal, tidak berubah – Anwar
Oleh MOHAMAD NAUFAL MOHAMAD IDRIS

2 November 2022, 4:38 pm
KLANG – Pakatan Harapan (PH) akan mengekalkan semua barisan calon telah diumumkan bertanding di semua kerusi Parlimen pada Pilihan Raya Umum ke-15 (PRU15).
Pengerusi PH, Datuk Seri Anwar Ibrahim berkata, pihaknya berpuas hati dengan barisan calonnya meskipun BN serta Perikatan Nasional (PN) menampilkan calon-calon popular yang akan bertanding.
“Apapun, dunia politik ini penuh dengan kejutan. Setakat ini, kita masih kekal dengan keputusan yang sudah dibuat,” katanya ringkas selepas melancarkan Tawaran Harapan di Hotel Wyndham Acmar di sini hari ini.
Beliau membuat penegasan itu selepas Timbalan Presiden Parti Keadilan Rakyat (PKR), Rafizi Ramli terlebih dahulu memaklumkan di Facebook beliau akan berbincang dengan Anwar berkenaan calon PH di Parlimen Sungai Buloh.
PKR pada Jumaat lalu mengumumkan bahawa parti itu akan meletakkan Timbalan Ketua Penerangan I PKR, Datuk R. Ramanan sebagai calon di Parlimen Sungai Buloh bagi menggantikan penyandangnya R. Sivarasa.
BN pula malam tadi mengumumkan Khairy Jamaluddin Abu Bakar yang juga Menteri Kesihatan untuk bersaing di kerusi Parlimen tersebut menyebabkan penyokong PH menyarankan supaya calon PH ditukar. – KOSMO! ONLINE


Seorang rakyat Malaysia cedera dalam insiden Itaewon
Oleh MOHD. HUSNI MOHD. NOOR

2 November 2022, 4:34 pm
PUTRAJAYA – Seorang rakyat Malaysia dilaporkan cedera dalam insiden rempuhan di Itaewon, Seoul, Korea Selatan yang mengorbankan sebanyak 149 nyawa Sabtu lalu.
Menteri Luar Negeri, Datuk Seri Saifuddin Abdullah berkata, pada masa sama juga, tiada rakyat Malaysia dilaporkan terkorban dalam insiden berkenaan.
“Kementerian Luar mengesahkan bahawa terdapat seorang warganegara Malaysia yang dilaporkan cedera dalam kejadian itu.
“Mangsa telah menerima rawatan sebagai pesakit luar di Hospital Universiti Joogang, Seoul dan kini berada dalam keadaan stabil,” katanya dalam satu kenyataan akhbar di sini tadi.
Katanya, Kedutaan Besar Malaysia di Seoul telah menghubungi beliau bagi mendapatkan perkembangan terkini.
“Pihak Kedutaan juga telah menghulurkan bantuan konsular termasuk memudahcara urusan perjalanan kedua-dua ibu dan bapa beliau ke Republik Korea.

“Kedutaan Besar Malaysia di Seoul akan terus memantau insiden tersebut dan akan memaklumkan sebarang perkembangan terkini dari semasa ke semasa,”’ujarnya.
Saifuddin berkata, warganegara Malaysia yang terjejas akibat insiden berkenaan dan memerlukan bantuan konsular adalah dinasihatkan untuk berhubung dengan Kedutaan Besar Malaysia di Seoul.
“Kedutaan Besar Malaysia di Seoul boleh dihubungi menerusi talian 00(822) 795 9203 atau 2077-8600 atau +82 010 8974 8699 (kecemasan konsular selepas pukul 5 petang/cuti umum) serta emel di [email protected],” katanya.
Sekurang-kurangnya 149 orang terbunuh manakala 76 yang lain cedera dalam insiden rempuhan di daerah Itaewon, Seoul, melibatkan pengunjung yang menghadiri pesta Halloween.
Insiden itu berlaku pada Sabtu malam di kawasan berhampiran Hotel Hamilton di pusat hiburan malam yang terkenal. – KOSMO! ONLINE


PRU15: Bomba Terengganu laku persiapan rapi pastikan hari pengundian lancar
Oleh TENGKU DANISH BAHRI TENGKU YUSOFF

2 November 2022, 4:54 pm
KUALA TERENGGANU – Jabatan Bomba dan Penyelamat Malaysia (JBPM) Terengganu mengaktifkan pusat bilik gerakan operasi bagi menghadapi Monsun Timur Laut mulai esok.
Timbalan Pengarah JBPM negeri, Mohd. Khairiri Mat [email protected] berkata, pembukaan bilik gerakan itu juga sebagai langkah persiapan sekiranya banjir berlaku sewaktu berlangsungnya Pilihan Raya Umum ke-15 (PRU15).
Jelas beliau, biar pun senario buruk itu berlaku sekalipun, pengundi tidak perlu risau untuk menunaikan tanggungjawab pada 19 November nanti.
“Persediaan rapi telah dilakukan pelbagai agensi menyelamat termasuk JBPM daripada awal.
“Lagipun, berdasarkan ramalan Jabatan Meteorologi (MetMalaysia), kadar penerimaan hujan adalah purata yang iaitu tiada hujan tidak melebihi luar jangka,” katanya di sini hari ini.
Mohd. Khairiri berkata, JBPM negeri telah memeriksa pusat penamaan calon, pusat pengundian dan pusat pengiraan undi mulai semalam.

Tambah beliau, anggota JPBM juga akan mengadakan rondaan di kawasan pusat pengundian pada 19 November ini.
“Bagi memastikan kelancaran operasi, kami akan membuka pusat bilik gerakan yang beroperasi 24 jam di Ibu Pejabat JBPM Terengganu di sini bermula esok (hari ini) sehingga 21 November,” katanya. – KOSMO! ONLINE


Harga maksimum minyak masak botol turun lagi
Oleh KAMARIAH KHALIDI

2 November 2022, 4:47 pm
PUTRAJAYA – Harga minyak masak sawit botol lima kilogram (kg) diturunkan lagi kepada RM30.90 berkuat kuasa 8 November sehingga 7 Disember ini.
Kementerian Perdagangan Dalam Negeri dan Hal Ehwal Pengguna (KPDNHEP) berkata kawalan harga itu dilaksanakan mengikut kaedah harga siling bergerak berdasarkan purata harga minyak sawit mentah dunia.
“Harga runcit maksimum bagi minyak masak sawit tulen dalam botol bagi tempoh tersebut berharga RM6.90 bagi botol 1kg, RM13.30 (2kg) dan RM19.60 (3kg).
“Kerajaan menerusi KPDNHEP menetapkan harga runcit maksimum bagi minyak masak sawit dalam botol di bawah Perintah Kawalan Harga dan Antipencatutan (Penentuan Harga Maksimum Bagi Minyak Masak) 2022,” katanya dalam satu kenyataan di sini hari ini.
Menurut kenyataan itu, mana-mana pihak yang didapati menjual bahan tersebut melebihi harga maksimum boleh dikenakan tindakan di bawah Akta Kawalan Harga dan Antipencatutan 2011.
“Individu terlibat boleh didenda sehingga RM100,000 atau dipenjara maksimum tiga tahun atau kedua-duanya manakala bagi syarikat boleh didenda sehingga RM500,000,” katanya.

Orang ramai boleh menyalurkan maklumat atau aduan menerusi Whatsapp  019- 279 4317/019-848 8000 atau e-aduan.kpdnhep atau menerusi pusat panggilan 1-800-886-800.
Pada 3 Oktober lalu, akhbar melaporkan minyak masak dalam botol 5kg akan dijual pada harga maksimum RM31.50 berbanding RM33.50. – KOSMO! ONLINE


PM lancar tiga projek skala besar di Kepala Batas
Oleh ISWAN SHAFIQ ISA

2 November 2022, 4:59 pm
SEBERANG PERAI – Majlis pecah tanah untuk tiga projek berskala besar di Kepala Batas, di sini hari ini boleh dianggap sebagai simbolik pembangunan kepada penduduk setempat selain satu manifestasi kerjasama strategik antara Kerajaan Persekutuan dan kerajaan negeri.
Perdana Menteri, Datuk Seri Ismail Sabri Yaakob berkata, projek pertama iaitu Projek Perumahan Rakyat (PPR) Kepala Batas dibangunkan bagi memenuhi keperluan tempat kediaman untuk golongan berpendapatan rendah yang berkelayakan dan belum memiliki
rumah.
Menurutnya, Kerajaan Persekutuan telah memperuntukkan sebanyak RM113 juta bagi membangunkan PPR berkenaan di atas tanah seluas 20 ekar atau lebih lapan hektar di Pongsu Seribu, Seberang Perai Utara (SPU) milik Lembaga Kemajuan Wilayah Pulau Pinang (PERDA).
“Ia meliputi 700 unit rumah pangsa (walk-up) termasuk tujuh unit rumah bagi golongan orang kurang upaya (OKU) dan kos pembinaan seunit rumah ini adalah RM161,000 tetapi ia akan dijual pada harga RM45,000 seunit.
“Ini bermakna, subsidi bagi seunit rumah adalah RM116,000 dan jumlah keseluruhan subsidi yang ditanggung Kerajaan bagi projek ini adalah sebanyak RM81.2 juta,” katanya ketika berucap pada Majlis Pelancaran Pecah Tanah Projek PPR Kepala Batas, Masjid Putra Bertam dan Kepala Batas Youth Centre (KBYC) di sini sebentar tadi.
Dalam pada itu, Ismail Sabri berkata, pembinaan Masjid Bandar Putra Bertam pula dibangunkan di atas tanah seluas 2.023 hektar yang akan dibangunkan di atas tanah milik Majlis Agama Islam Negeri Pulau Pinang (MAINPP) melalui kaedah perkongsian kos dengan jumlah kos keseluruhan sebanyak RM7 juta.

Katanya, perkongsian kos itu melibatkan peruntukan RM4 juta daripada Kerajaan Persekutuan, RM2 juta daripada kerajaan negeri serta sumbangan RM1 juta oleh pihak kariah melalui kutipan wakaf dana pembangunan masjid.
“Seni bina Masjid Putra Bertam ini berkonsepkan ‘green design approach’ atau bangunan mesra alam rendah karbon sekaligus menjadikannya sebagai salah satu bangunan hijau di Pulau Pinang,” ujarnya yang memberitahu masjid berkenaan mampu memuatkan sehingga 1,500 jemaah.
Satu lagi projek iaitu KBYC katanya, akan dibina selaras dengan pengumuman kerajaan pada Hari Sukan Negara 2022 di atas tapak seluas lebih 10 hektar bernilai RM45 juta di Mukim 6, SPU. – KOSMO! ONLINE


PRU15: Calon muda BN cuba rampas kembali Pasir Gudang
Oleh KHAIRUL MOHD. ALI

2 November 2022, 4:19 pm
PASIR GUDANG – Barisan Nasional (BN) meletakkan muka baharu bagi mengisi calon kerusi Parlimen Pasir Gudang, menggantikan Datuk Seri Mohamed Khaled Nordin, yang dicalonkan menerajui Parlimen Kota Tinggi.
Noor Azleen Ambros, 37, akui bukan tugas mudah apabila diberi harapan menggantikan Naib Presiden UMNO, Datuk Seri Mohamed Khaled Nordin di kerusi berkenaan pada Pilihan Raya Umum ke-15 (PRU15) ini.
Noor Azleen yang juga merupakan Exco Pemuda Pusat bagaimanapun memberitahu, dia komited untuk memberi yang terbaik dalam memastikan parlimen itu kembali kepada BN.
“Saya terharu dan bangga apabila diberi amanah ini, namun dalam masa sama saya tahu ini bukan satu misi yang mudah kerana PRU kali ini BN bukan mempertahan Pasir Gudang, tetapi mahu menebus semula kekalahan dalam PRU14 lalu.
“Menggantikan Naib Presiden UMNO di kerusi ini, itu juga satu amanah yang saya komited untuk galas bagi meneruskan perkhidmatan cemerlang yang telah beliau laksanakan sepanjang berkhidmat sebagai wakil rakyat di kawasan ini,” katanya ketika dihubungi pemberita di sini hari ini.
Semalam, Pengerusi BN, Datuk Seri Dr. Ahmad Zahid Hamidi mengumumkan Noor Azleen akan bertanding di kerusi Parlimen Pasir Gudang, manakala Mohamed Khaled akan bertanding di kerusi Parlimen Kota Tinggi dalam PRU15 pada 19 November ini.

Noor Azleen yang juga merupakan Ketua Pemuda UMNO Pasir Gudang turut memberitahu, selaku generasi muda pihaknya mahu memastikan taraf hidup penduduk setempat lebih sejahtera sesuai dengan pengiktirafan Pasir Gudang sebagai sebuah Majlis Bandaraya baru-baru ini.
Pada PRU14, Hassan Abdul Karim daripada PKR menang dengan majoriti 24,726 undi di Parlimen Pasir Gudang menewaskan Mohamed Khaled (BN) yang ketika itu merupakan Menteri Besar Johor.
Pasir Gudang mempunyai 198,557 pengundi berdaftar, iaitu Parlimen ketiga tertinggi di Johor dengan peratusan penduduk terdiri daripada Melayu dan Bumiputera sebanyak 48 peratus, Cina (36 peratus) dan India (10 peratus). – KOSMO! ONLINE


Sindiket seleweng minyak diesel guna kapal tangki
Oleh NOR SHAFAWATI YUP

2 November 2022, 5:03 pm
PORT DICKSON – Sindiket penyelewengan minyak diesel menggunakan kapal tangki berjaya ditumpaskan Kementerian Perdagangan Dalam Negeri dan Hal Ehwal Pengguna (KPDNHEP) Cawangan Port Dickson di kawasan Batu 18, Pasir Panjang di sini semalam.
Pengarah KPDNHEP Negeri Sembilan, Muhammad Zahir Mazlan berkata, dalam serbuan kira-kira pukul 12 tengah hari itu, pasukan penguat kuasa mendapati terdapat seorang lelaki dipercayai pemandu lori tangki dalam keadaan mencurigakan sedang menjalankan kerja-kerja pemindahan minyak diesel.
“Lelaki itu memindahkan minyak diesel daripada tangki sebuah lori ke sebuah kapal tangki melalui hos-hos yang bersambungan.
“Hasil pemeriksaan dokumen yang dilakukan terhadap individu yang mengendalikan
kapal tersebut mendapati pihaknya tidak mempunyai lesen dari Pengawal Bekalan bagi berurusan dengan barangan kawalan berjadual,” katanya dalam kenyataan di sini hari ini.
Menurut Muhammad Zahir, hasil serbuan itu anggaran rampasan keseluruhan barangan yang disita bernilai RM1.14 juta.
“Sebanyak 65,000 liter minyak diesel telah disita untuk tujuan siasatan dengan nilai rampasan sebanyak RM139,750.

“Turut disita sebuah kapal tangki, sebuah lori tangki serta peralatan-peralatan yang digunakan di tempat serbuan seperti pam penyedut bahan api,” katanya.
Muhammad Zahir berkata, selain itu, seramai empat orang lelaki warganegara tempatan dalam lingkungan umur 30 hingga 50 tahun telah ditahan untuk membantu siasatan.
Beliau berkata, kejayaan kes itu adalah hasil maklumat risikan yang telah dijalankan oleh KPDNHEP Port Dickson berdasarkan aduan yang diterima daripada orang awam.
“Kes akan disiasat di bawah Akta Kawalan Bekalan 1961 dan siasatan juga bagi mengenal pasti punca dan rantaian bekalan minyak diesel yang terlibat dalam kes ini,” katanya.
Tambah beliau, pihak KPDNHEP Negeri Sembilan akan terus megambil tindakan terhadap sindiket penyelewengan minyak diesel di negeri ini.
“KPDNHEP Negeri Sembilan ingin menegaskan dan menasihatkan para peniaga supaya mematuhi undang-undang dan peraturan-peraturan yang dikuat kuasakan oleh KPDNHEP di dalam jalan perniagaan dan perdagangan masing-masing,” katanya. – KOSMO! ONLINE


PRU15: BN Terengganu akur pemilihan Mohd. Khairuddin calon Kuala Nerus
Oleh KAMALIZA KAMARUDDIN

3 November 2022, 10:04 pm
KUALA TERENGGANU – Badan Perhubungan UMNO Negeri Terengganu (BPUNT) akur dengan pemilihan Datuk Dr. Mohd. Khairuddin Aman Razali sebagai calon Barisan Nasional (BN) bagi Parlimen Kuala Nerus.
Pengerusi BPUNT, Datuk Seri Ahmad Said berkata, pemilihan Mohd. Khairuddin yang juga bekas Setiausaha Majlis Syura Ulama Pas merupakan pertimbangan Pengerusi BN, Datuk Seri Ahmad Zahid Hamidi yang juga Presiden UMNO.
“Itu kuasa Presiden (Ahmad Zahid), kita di negeri (Terengganu) akur (dengan keputusan itu),” katanya ketika dihubungi Kosmo! di sini hari ini.
Terdahulu, BN dalam satu kenyataan pada malam ini mengumumkan Mohd. Khairuddin
antara salah satu tujuh calon bagi kerusi Parlimen yang masih belum diumumkan sebelum ini.
Mohd. Khairuddin yang juga bekas Menteri Perusahaan, Perladangan dan Komoditi merupakan penyandang kerusi Parlimen Kuala Nerus sejak tahun 2013.
Pada Pilihan Raya Umum ke-14 (PRU14) lalu, beliau mengekalkan kerusi Kuala Nerusi dengan majoriti 8,447 undi.

Mohd. Khairuddin kemudiannya mengumumkan berhenti daripada Pas pada Mac lalu dan menjadi Ahli Parlimen Bebas. – KOSMO! ONLINE


PRU15: PN umum calon di lapan Parlimen Terengganu
Oleh KOSMO!

3 November 2022, 10:42 pm
Berikut merupakan senarai calon Perikatan Nasional (PN) yang bertanding di lapan kerusi Parlimen di Terengganu:
P033 BESUT – Datuk Che Mohamad Zulkifly Jusoh (Pas)
P034 SETIU – Shaharizukirnain Abdul Kadir (Pas)
P035 KUALA NERUS – Datuk Dr. Alias Razak (Pas)
P036 KUALA TERENGGANU – Datuk Ahmad Amzad Mohamed @ Hashim (Pas)
P037 MARANG – Tan Sri Abdul Hadi Awang (Pas)

P038 HULU TERENGGANU – Datuk Rosol Wahid (Bersatu)
P039 DUNGUN – Wan Hassan Mohd. Ramli (Pas)
P040 KEMAMAN – Alias Abd. Hamid (Pas)


PRU15: Bekas wakil rakyat BN calon PN Parlimen Besut
Oleh MOHD AZLI ADLAN

3 November 2022, 11:43 pm
MARANG – Bekas Ahli Parlimen Setiu dari Barisan Nasional (BN), Datuk Che Mohamad Zulkifly Jusoh akan menjadi calon Perikatan Nasional (PN) di kerusi Parlimen Besut pada Pilihan Raya Umum ke-15 (PRU15).
Pengumuman tersebut dilakukan Pengerusi PN Terengganu, Datuk Seri Dr. Ahmad Samsuri Mokhtar di Rusila, Marang sebentar tadi.
Kerusi Parlimen Besut gagal dikuasai Pas pada Pilihan Raya Umum ke-14 (PRU14) dengan Tan Sri Idris Jusoh daripada BN merupakan penyandangnya.
Che Mohamad Zulkifly yang kini menyertai Pas pernah menjadi Ahli Parlimen Setiu selama sepenggal pada tahun 2013 hingga 2018.
Bekas hakim itu kemudiannya digugurkan BN selepas itu sebelum bertindak meninggalkan UMNO untuk menyertai Pas selepas berakhirnya PRU14 pada tahun 2018.
Che Mohamad Zulkifly dijangka berhadapan pertembungan sekurang-kurangnya empat penjuru termasuk calon BN, Datuk Nawi Mohamad menggantikan Idris yang berundur. – KOSMO! ONLINE


PRU15: Shahidan bertanding tiket Pas kerusi Parlimen Arau
Oleh SYED AZLAN SAYED HIZAR

3 November 2022, 10:38 pm
KANGAR – Perikatan Nasional (PN) secara rasminya mengumumkan Datuk Seri Shahidan Kassim sebagai calon gabungan itu bagi kerusi Parlimen Arau pada Pilihan Raya Umum Ke-15 (PRU15).
Pengerusi PN Perlis, Mohd. Shukri Ramli mengumumkan Shahidan selaku penyandang kerusi tersebut sebagai calon PN dengan menggunakan tiket Pas.
“Permohonan beliau (Shahidan) untuk bertanding di Arau telah dipersetujui oleh pucuk pimpinan Pas serta PN di peringkat pusat.
“Dengan terpilihnya Shahidan untuk mewakili PN, kita harap lebih banyak kerusi ditandingi akan menjadi milik PN pada PRU15,” katanya pada Majlis Pengisytiharan Calon PRU15 PN Perlis di Kompleks Pas di sini, sebentar tadi. – KOSMO! ONLINE


PRU15: Shahidan, Ismail Muttalib jadi calon PN
Oleh MOHD AZLI ADLAN

3 November 2022, 11:18 pm
MARANG – Dua pemimpin Barisan Nasional (BN) yang digugurkan sebagai calon iaitu Datuk Seri Shahidan Kassim dan Datuk Ismail Abd. Muttalib diumumkan akan mewakili Perikatan Nasional (PN) pada Pilihan Raya Umum ke-15 (PRU15).
Presiden Pas, Tan Sri Abdul Hadi Awang berkata, Shahidan akan bertanding di kerusi Parlimen Arau, manakala Ismail pula di Parlimen Maran.
Beliau mengumumkan demikian pada majlis pengisytiharan calon PN di Rusila di sini sebentar tadi.
Sebelum ini, Shahidan yang juga Menteri Wilayah Persekutuan digugurkan BN di Parlimen Arau dan digantikan dengan Datuk Rozabil Abd. Rahman.
Ismail yang merupakan Timbalan Menteri Perumahan dan Kerajaan Tempatan pula digantikan dengan Datuk Seri Shahaniza Shamsuddin. – KOSMO! ONLINE


Just Kitchen perkenal restoran maya, MrBeast Burger pertama di Malaysia
Oleh HARRITH HISHAM

3 November 2022, 10:03 pm
PETALING JAYA – Jenama restoran maya Amerika, MrBeast Burger berjaya menembusi pasaran Malaysia apabila membuka cawangan pertama di negara ini menerusi platform Just Kitchen.
Just Kitchen dalam kenyataan berkata, jenama tersebut akan tersedia di pasaran Malaysia bermula November ini, manakala di pasaran Filipina adalah pada awal Disember.
“Jenama itu mula dilancarkan pada November 2020, dan pada September 2022, MrBeast Burger membuka kedai fizikal pertamanya di American Dream Mall di New York City.
“Berpegang teguh kepada konsep ‘cloud kitchen’, MrBeast Burger akan dibuka secara eksklusif di sini menerusi aplikasi COOX daripada Just Kitchen di Bukit Bintang (6, Jalan Utara) dan Glo Damansara Mall,” katanya dalam kenyataan hari ini.
Dalam pada itu, sempena pelancarannya, Just Kitchen menawarkan diskaun sebanyak 35 peratus untuk setiap item MrBeast Burger melalui aplikasi COOX.
“MrBeast Burger juga boleh didapati menerusi platform perkhidmatan penghantaran lain seperti ShopeeFood, GrabFood dan FoodPanda,” ujarnya.

Pengasasnya, Jimmy Donaldson atau lebih dikenali sebagai MrBeast merupakan seorang YouTuber Amerika dan telah melancarkan beberapa cawangan restoran tersebut di Taiwan dan Hong Kong hujung tahun lalu.
Beliau yang mengendalikan pelbagai saluran platform seperti MrBeast Gaming, Beast Reacts, MrBeast Shorts dan saluran dermawan terkini mempunyai sejumlah 200 juta ‘subscriber’ (pelanggan) di semua salurannya. – KOSMO! ONLINE


PRU15: Senarai calon PN bagi Parlimen, DUN Perlis
Oleh KOSMO!

3 November 2022, 10:59 pm
Berikut senarai calon Perikatan Nasional (PN) bagi kerusi Parlimen Perlis:
P01 PADANG BESAR – Rusydan Rusmi (Pas)
P02 KANGAR – Zikri Hassan (Bersatu)
P03 ARAU – Datuk Seri Shahidan Kassim (tiket Pas)
Berikut senarai calon Perikatan Nasional bagi Dewan Undangan Negeri (DUN) Perlis:
N01 TITI TINGGI – Izizam Ibrahim (Bersatu)

N02 BESERI – Haziq Asyraf Dun (Pas)
N03 CHUPING – Saad Seman (Pas)
N04 MATA AYER – Wan Badariyah Wan Saad (Pas)
N05 SANTAN – Azmir Azizan (Pas)
N06 BINTONG – Fakhrul Anwar Ismail (Pas)
N07 SENA – Belum umum
N08 INDERA KAYANGAN – Pramoot A/L Puan (Bersatu)
N09 KUALA PERLIS – Abu Bakar Hamzah (Bersatu)
N10 KAYANG – Belum umum
N11 PAUH – Megat Hashirat Hassan (Bersatu)
N12 TAMBUN TULANG – Wan Zikri Afthar Ishak (Bersatu)
N13 GUAR SANJI – Redzuan Hashim (Pas)
N14 SIMPANG EMPAT – Razali Saad (Pas)
N15 SANGLANG – Mohd Shukri Ramli (Pas)


PRU15: PN pertaruh Alias tentang Mohd. Khairuddin di Kuala Nerus
Oleh MOHD AZLI ADLAN

3 November 2022, 11:38 pm
MARANG – Perikatan Nasional (PN) mempertaruhkan Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Datuk Dr. Alias Razak untuk bertanding di Parlimen Kuala Nerus.
Beliau merupakan Ahli Dewan Undangan Negeri (ADUN) Bukit Tunggal yang berada di dalam Parlimen Kuala Nerus.
Alias yang juga Timbalan Pesuruhjaya PAS Terengganu akan bertembung dengan Datuk Dr. Mohd. Khairuddin Aman Razali yang akan mempertahankan kerusi itu atas tiket Barisan Nasional (BN).
Pada Pilihan Raya Umum ke-14 (PRU14), Mohd. Khairuddin memenangi kerusi Parlimen Kuala Nerus dengan majoriti 8,447 undi.
Beliau kemudiannya mengisytiharkan berhenti daripada Pas pada awal tahun ini berikutan pertikaian dengan kepimpinan parti itu berhubung Muafakat Nasional (MN). – KOSMO! ONLINE


PRU15: Ahli perniagaan muda calon GTA di Parlimen Bagan
Oleh NOOR HASLIZA NUSI

3 November 2022, 11:57 pm
GEORGE TOWN – Ahli perniagaan muda antara calon baharu yang bakal dipertaruhkan parti Gerakan Tanah Air (GTA) Pulau Pinang pada Pilihan Raya Umum ke-15 (PRU15) ini.
Muhammad Hafiz Mohamad Abu Bakar, 35, akan bertanding di Parlimen Bagan sekali gus bakal berdepan dengan penyandang kawasan itu yang juga Pengerusi DAP Kebangsaan, Lim Guan Eng.
Selain Muhammad Hafiz, seramai empat lagi calon GTA turut diperkenalkan iaitu Hamidi Abu Hasan mewakili kerusi Parlimen Kepala Batas, Abdul Halim Sher Jung (Tasek Gelugor), Mohd. Nasir Othman (Permatang Pauh) dan Fazli Mohammad (Balik Pulau).
Pengerusinya, Muhammad Farouk Abdullah berkata, pihaknya memfokuskan kawasan yang mempunyai jumlah pengundi Melayu yang tinggi selain masyarakatnya yang berbilang kaum.
“Itu adalah syarat yang kita pilih kecuali di Bagan. Pemilihan calon muda iaitu Muhammad Hafiz dibuat berdasarkan pengalaman yang diperoleh selain merupakan anak jati dari kawasan berkenaan.
“Kalau boleh nak memang semua lima kerusi itu. Apapun keputusan berserah pada Dia. Kami terima keputusan dengan rela hati,” katanya ketika majlis pengumuman lima calon GTA Pulau Pinang di sini malam tadi.

Dalam pada itu, beliau mengakui pesaing paling rapat pada PRU15 ini adalah calon-calon daripada UMNO yang turut mempunyai sokongan dalam kalangan pengundi Melayu. – KOSMO! ONLINE


Pemancing terkedu jumpa mayat terapung
Oleh MOHAMAD FAIZAL HASHIM

3 November 2022, 11:16 pm
JOHOR BAHRU – Seorang pemancing terkedu menemui satu mayat lelaki yang terapung di sungai di bawah jambatan Bakar Batu di sini petang hari ini.
Ketua Balai Bomba dan Penyelamat Larkin, Timbalan Penguasa Bomba I, Suhaimi Abdul Jamal berkata, pihaknya menerima panggilan kecemasan daripada orang awam pada pukul 6.07 petang sebelum 10 anggota bergegas ke lokasi kejadian.
“Setibanya di lokasi kejadian, anggota bomba mendapati mayat lelaki yang tidak diketahui identiti terapung di sungai.
“Mayat mangsa dialihkan ke tebing dan diserahkan kepada polis bagi tindakan lanjut,” katanya dalam kenyataan hari ini.
Ketua Polis Daerah Johor Bahru Selatan, Asisten Komisioner Raub Selamat berkata, mayat lelaki yang tidak dikenali itu ditemui pemancing kira-kira pukul 5.30 petang di bawah jambatan Permas Jaya dari arah bandar menghala ke Pasir Gudang, Johor.
Katanya, mangsa tersebut dipercayai lemas sebelum ditemui oleh orang awam di kawasan tersebut.

“Mayat mangsa telah dihantar ke Hospital Sultanah Aminah untuk dibedah siasat dan setakat ini kes diklasifikasikan sebagai mati mengejut (SDR),” ujarnya.-KOSMO! ONLINE


PRU15: PKR tanding sembilan kerusi DUN Perlis
Oleh SYED AZLAN SAYED HIZAR

3 November 2022, 9:54 pm
KANGAR – Parti Keadilan Rakyat (PKR) mengesahkan akan bertanding sembilan kerusi Dewan Undangan Negeri (DUN) di Perlis pada Pilihan Raya Umum Ke-15 (PRU15).
Pengerusi Majlis Pimpinan PKR negeri, Nurul Izzah Anwar berkata, tiga penyandang dikekalkan dan terdapat enam pertambahan kerusi baharu.
Gan Ay Ling kekal mempertahankan kerusi Indera Kayangan, manakala Asrul Nizan di Sena dan Azam Karap bertanding di Kuala Perlis.
Pengarah Komunikasi PKR negeri, Natthavuth Seng bertanding di Chuping, manakala Amran Kamarudin di Mata Ayer.
Dalam kawasan Parlimen Arau menyaksikan Azhar Ameir diletakkan di Pauh, Muhammad Syahmi Suhaimi (Tambun Tulang), Hasparizal Hassan (Guar Sanji) dan Amran Darus bertanding di DUN Simpang Empat.
Sebelum ini, PKR mengumumkan akan menghantar Fatin Amelina Fazlie bertanding di Parlimen Arau, manakala Noor Amin Ahmad kekal mempertahankan kerusi Kangar. – KOSMO! ONLINE


Kerusi tumpuan dijangka sengit | 15 MINIT MMTV 3 November 2022
Oleh KOSMO!

3 November 2022, 9:02 pm


PRU15: Muda serahkan nasib di tangan pengundi Masjid Tanah
Oleh DIYANATUL ATIQAH ZAKARYA

3 November 2022, 9:14 pm
MELAKA – Calon Parti Ikatan Demokratik Malaysia (Muda) Parlimen Masjid Tanah, Mutalib Uthman yakin peluang sama rata akan diberikan oleh pengundi di kawasan itu meskipun berdepan dengan penyandangnya, Datuk Mas Ermieyati Samsudin pada Pilihan Raya Umum ke-15 (PRU15).
Menurutnya, Muda bersedia menunjukkan potensi dan perubahan yang bakal dibawa termasuk mengetengahkan isu-isu berbangkit untuk disuarakan di peringkat Parlimen.
Katanya, kawasan tersebut dilihat berpotensi tinggi untuk dimajukan menjadi sebuah bandaraya berpendapatan tinggi dan melahirkan usahawan-usahawan tanpa perlu berhijrah ke pusat bandar.
“Kami tidak melihat kepada isu calon luar atau calon payung terjun, sebaliknya apa yang ditawarkan dalam perjuangan parti iaitu ‘mengangkat’ suara-suara rakyat yang sebelum ini mungkin tenggelam.
“Kita mahu membantu memajukan taraf hidup masyarakat dengan momentum golongan muda yang lebih tinggi dan sentiasa peka dengan perubahan diperlukan,” katanya ketika ditemui Kosmo! di Pejabat Graha Maju Amanah, di Bukit Katil, di sini, hari ini.
Menurut Mutalib, ia termasuk perancangan mampan dalam membangunkan Masjid Tanah ini menjadi sebuah bandaraya berpendapatan tinggi dan rakyat perlu lagi berulang-alik ke Kuala Lumpur kerana tawaran gaji.

Dalam pada itu, Pengerusi Pakatan Harapan (PH) Melaka, Adly Zahari pada majlis memperkenalkan calon memberitahu, keputusan parti itu memberi laluan kepada Muda adalah tepat berdasarkan kepada potensi dan latar belakang Mutalib.
“Beliau merupakan bekas Pegawai Eksekutif Perbadanan Kota Buku sebuah syarikat berkaitan kerajaan (GLC) di bawah Kementerian Pendidikan dan mempunyai latar belakang pendidikan yang baik.
“Kita yakin beliau dapat menunjukkan pembaharuan dan pimpinan yang peka dengan isu-isu rakyat serta lebih fokus dalam merangka dasar yang adil dan saksama untuk masyarakat Masjid Tanah,” katanya.
Adly yang juga Naib Presiden Parti Amanah Negara (Amanah) menyifatkan pemilihan calon luar kawasan itu adalah perkara biasa yang turut diamalkan oleh parti lain.
Mutalib dijangka berdepan dengan saingan sengit daripada Mas Ermieyati dan calon Barisan Nasional (BN) iaitu Ketua Pemuda UMNO Bahagian Masjid Tanah, Abdul Hakim Abdul Wahid.
Pada PRU14, Mas Ermieyati memenangi kerusi itu menerusi tiket BN dengan memperolehi 22,898 undi menewaskan calon PKR, Datuk Dr. Sabirin Jaafar dan calon Pas, Nasir Othman. – KOSMO! ONLINE


Ibu risau jumpa lukisan seram dalam buku anak
Oleh NURUL IZZATI ZAINI dan NUR ALWANI A. BAKAR

3 November 2022, 9:01 pm
PETALING JAYA – Seorang ibu terkejut menjumpai lukisan seram dalam buku tulis anak perempuannya dan risau jika ia berkait dengan kesihatan mental.
Video TikTok berdurasi satu minit yang dimuat naik oleh ibu tersebut dikenali sebagai Herdiana menarik perhatian orang ramai dan rata-rata komen berkata, lukisan tersebut mungkin mempunyai kaitan dengan penyakit mental.
“Ibu terkejut tengok buku tulis anak perempuan terdapat lukisan seperti ini. Dia mengalami tekanan perasaan atau bagaimana agaknya?” tulis ibu itu pada video tersebut.
Tambah Herdiana di ruangan komen, anak perempuannya tidak pandai melukis, namun sejak kebelakangan ini, anaknya suka tidur di ruang tamu.
Katanya, terdapat satu lukisan yang berlatar belakang ruang tamu rumahnya dan anaknya cuma ketawa apabila diajak berbincang mengenai hal tersebut.
“Sis, ini tanda kemurungan. Bawa pergi berubat, dia (anak perempuannya) dalam bahaya. Ada yang tidak berhenti bercakap dalam kepala dia,” kata salah seorang pengguna TikTok.

Ada juga yang mengatakan bahawa anaknya mungkin keseorangan dan ada ‘benda’ yang menemaninya ketika dia berseorangan.
Rata-rata komen juga menasihati agar ibunya membawa anaknya berjumpa dengan pakar bagi mengesan awal penyakit tersebut sebelum menjadi lebih teruk.
Herdiana dalam satu video lain di TikTok turut meluahkan, dia tidak pernah membezakan anak-anaknya. malah memberikan layanan yang sama rata.
“Ya Allah, anak ibu maafkan ibu sebab abaikan perasaan kakak. Kakak nampak ceria di luar, tapi dalaman kakak sangat teruk.
“Ibu selalu nampak salah kakak bila kakak cuba luah sesuatu. Ibu minta maaf sayang, ibu baru sedar,” luahnya.
Sehingga kini, video tersebut telah meraih tontonan sebanyak 1.8 juta dengan 4,210 perkongsian dan 136,300 tanda suka. – KOSMO! ONLINE


PRU15: Noh tidak dicalonkan semula kerusi Tanjong Karang
Oleh KOSMO!

3 November 2022, 9:27 pm
PETALING JAYA – Menteri Pembangunan Usahawan dan Koperasi, Tan Sri Noh Omar tidak dicalonkan semula bagi kerusi Parlimen Tanjong Karang untuk Pilihan Raya Umum ke-15 (PRU15).
Kerusi yang disandang Noh sebelum ini telah digantikan oleh Ketua Wanita UMNO Bahagian Tanjong Karang, Datuk Habibah Mohd. Yusof.
Berdasarkan kenyataan yang dikeluarkan Barisan Nasional (BN) malam ini, nama Noh dilihat tiada dalam mana-mana senarai kerusi bagi tujuh kawasan Parlimen yang belum diumumkan sebelum ini.
Mengikut rekod, Noh yang juga Pengerusi BN Selangor telah bertanding sebanyak enam kali dalam Pilihan Raya Umum dan memenangi kesemuanya. – KOSMO! ONLINE


PRU15: Jadi calon BN Kuala Nerus, Khairuddin balas emoji senyum
Oleh MOHD AZLI ADLAN

3 November 2022, 9:48 pm
KUALA TERENGGANU – Datuk Dr. Mohd. Khairuddin Aman Razali dipilih menjadi calon Barisan Nasional (BN) bagi Parlimen Kuala Nerus pada Pilihan Raya Umum ke-15 (PRU15).
Berdasarkan kenyataan yang dikeluarkan Barisan Nasional (BN) malam ini, pemilihan bekas Setiausaha Majlis Syura Ulama Pas tersebut merupakan salah seorang daripada dua calon secara terus yang ditampilkan BN pada PRU15.
Pemilihan Mohd. Khairuddin menunjukkan sifat keterbukaan dan perpaduan yang diamalkan BN.
Sebelum ini, Kuala Nerus merupakan salah satu daripada tujuh kerusi Parlimen yang tidak diumumkan calonnya oleh Pengerusi BN, Datuk Seri Ahmad Zahid Hamidi pada kelmarin.
Sementara itu, Mohd. Khairuddin yang dihubungi menerusi aplikasi WhatsApp enggan mengulas pemilihannya sebagai calon BN Parlimen Kuala Nerus sebaliknya hanya membalas dengan emoji senyum.
Mohd. Khairuddin merupakan penyandang kerusi Parlimen Kuala Nerus selama dua penggal sejak tahun 2013.

Pada Pilihan Raya Umum ke-14 (PRU14), bekas Menteri Perusahaan Perladangan dan Komoditi tersebut memenangi kerusi Parlimen Kuala Nerus dengan majoriti 8,447 undi.
Beliau kemudiannya mengisytiharkan berhenti daripada Pas pada awal tahun ini berikutan pertikaian dengan kepimpinan parti itu berhubung Muafakat Nasional (MN). – KOSMO! ONLINE


PRU15: BN muktamad 7 kerusi Parlimen
Oleh HARRITH HISHAM

3 November 2022, 9:24 pm
PETALING JAYA – Barisan Nasional (BN) memuktamadkan calon bagi tujuh kawasan Parlimen yang belum diumumkan sebelum ini.
Setiausaha Agung BN, Datuk Seri Dr. Zambry Abd. Kadir berkata, pengumuman calon baharu itu menjadikan jumlah kerusi yang akan ditandingi BN pada Pilihan Raya Umum ke-15 (PRU15) iaitu sebanyak 178 kawasan Parlimen.
“Daripada tujuh kawasan ini, dua kawasan iaitu Tumpat dan Kuala Nerus, BN menampilkan dua calon secara ‘direct candidate’ (calon langsung) atas sifat keterbukaan dan perpaduan,” katanya dalam kenyataan hari ini.
Jelasnya, BN yakin calon-calon yang dikemukakan dengan pelbagai latar belakang dan kelayakan mampu untuk menggalas amanah mewakili kepentingan rakyat apabila dipilih kelak. – KOSMO! ONLINE
Berikut merupakan senarai calon BN bagi tujuh kerusi Parlimen yang belum diumumkan sebelum ini:
P019 TUMPAT – Che Abdullah Mat Nawi
P035 KUALA NERUS – Mohd. Khairuddin Aman Razali
P095 TANJONG KARANG – Habibah Mohd. Mohd. Yusof
P.115 BATU – A. Kohilan Pilly A/L G. Appu
P.124 BANDAR TUN RAZAK – Chew Yin Keen
P.127 JEMPOL – Shamsulkahar Mohd. Deli
P.129 KUALA PILAH – Adnan Abu Hassan


[VIDEO] Imran Khan cedera ditembak ketika ketuai perarakan politik
Oleh KOSMO!

3 November 2022, 9:14 pm
ISLAMABAD – Bekas Perdana Menteri Pakistan, Imran Khan cedera ditembak pada bahagian kaki hari ini ketika menyertai satu perarakan politik, dan beliau kini dilaporkan berada dalam keadaan stabil, kata seorang pembantu kanan.
Imran, 70, cedera apabila tembakan dilepaskan daripada kumpulan orang ramai berhampiran bandar Gujranwala, kata pembantu kanannya, Raoof Hasan.
“Ini merupakan percubaan untuk membunuh beliau,” kata Raoof sambil menambah, penyerang pertama telah ditembak mati manakala penyerang kedua ditahan polis.
Imran mengetuai perarakan sejak Jumaat lalu dari bandar Lahore ke arah ibu negara Pakistan, Islamabad bagi menggesa pilihan raya diadakan segera selepas beliau disingkirkan dari pejabatnya sebelum ini.
Setiap hari dalam apa yang digelar sebagai ‘perarakan yang panjang’, Imran memberikan ucapan kepada ribuan orang ramai dengan berdiri di atas kontena yang ditunda oleh lori di tempat-tempat terbuka di bandar-bandar dan pekan-pekan di sepanjang perjalanan.
Presiden Pakistan, Arif Alvi menerusi ciapan di Twitter berkata, insiden itu merupakan satu cubaan membunuh.

“Syukur kepada Allah kerana beliau selamat namun cedera akibat terkena peluru pada kakinya. Diharapkan keadaannya tidak kritikal,” kata Arif. – AFP


Suami mangsa kemalangan maut mohon kongsi rakaman dashcam
Oleh KOSMO!

3 November 2022, 9:38 pm
PETALING JAYA – Suami mangsa kemalangan maut di Lebuh Raya Utara-Selatan, meminta bantuan orang ramai berkongsi rakaman kamera papan pemuka (dashcam) ketika kejadian, 26 Oktober lalu.
Allan Cham Wei Lun melalui hantaran di Facebook hari ini berkata, kejadian tersebut berlaku di Kilometer (KM) 129.5 dari arah Johor Bahru ke Kuala Lumpur kira-kira pukul 5.45 petang.
“Sebagaimana yang anda semua ketahui, saya serta mendiang isteri terlibat dalam kemalangan ini dan telah meragut nyawa isteri tercinta saya.
“Saya sedang mencari mana-mana pihak yang mempunyai rakaman dashcam yang merakamkan insiden kemalangan ini. Semoga tuhan merahmati dan membalas budi baik anda semua,” ujarnya.
Dalam masa sama, Allan Cham turut meminta pengguna Facebook untuk menyebarkan perkongsiannya itu bagi menjejak orang ramai yang mempunyai maklumat tentang kejadian tersebut.
Setakat ini, hantaran tersebut telah menerima sebanyak 4,000 perkongsian sejak dimuat naik tujuh jam yang lalu. – KOSMO! ONLINE